Sabah catat tiga lagi kluster pendidikan

Tiga lagi kluster pendidikan direkodkan di Sabah iaitu di Beluran, Keningau dan Kinabatangan, kata Menteri Kerajaan Tempatan dan Perumahan negeri Masidi Manjun.Masidi yang juga jurucakap Covid-19 negeri berkata kluster Access Menawo di Keningau melibatkan pelajar perempuan di asrama Institut Pelajaran dan Dakwah Islam Sabah (IPDAS) Keningau.Beliau berkata kes indeks yang berusia 21 tahun mula bergejala pada 6 Februari sebelum didapati positif pada hari sama dan saringan terhadap kontak rapat di asrama itu mendapati 11 lagi kes positif menjadikan jumlah kumulatif 12 orang.“Di Beluran, kluster Simpangan Paitan dikesan di Sekolah Menengah Kebangsaan (SMK) Simpangan Paitan apabila kes indeks seorang pelajar perempuan yang tinggal di asrama mula mengalami simptom selesema, batuk dan sakit tekak sejak 4 Februari lepas,” katanya dalam kenyataan malam tadi.Menurut Masidi pelajar itu kemudian menjalani ujian saringan pada 6 Feb sebelum didapati positif dan saringan terhadap kontak rapat di asrama itu mendapati 22 lagi kes positif menjadikan jumlah kumulatif 23 orang. Kluster Bukit Garam di Kinabatangan pula melibatkan pelajar perempuan berusia 18 tahun di SMK Bukit Garam yang mula mengalami simptom pada 28 Jan lepas dan menjalani ujian saringan RTK-Ag di Hospital Kinabatangan pada 6 Februari.Masidi berkata saringan ke atas kontak rapat seterusnya mendapati seramai 46 orang dalam kalangan pelajar dan kakitangan sekolah didapati positif. Beliau berkata ketiga-tiga pesakit dalam kluster berkenaan dikategorikan tahap satu dan dua serta telah diasingkan untuk diberi rawatan yang sesuai.Dalam pada itu, jumlah kes Covid-19 baharu di Sabah hari ini merekodkan 3,333 kes menjadikan jumlah kumulatif 259,932 kes dengan dua kes kematian masing-masing di Papar dan Tuaran.


Usaha jadikan CBN tapak warisan dapat bantahan, kata menteri

Jabatan Warisan Negara telah berusaha untuk mewartakan Sekolah Menengah Kebangsaan (SMK) Convent Bukit Nanas (CBN) sebagai tapak warisan sejak 2008 tetapi tidak dapat diteruskan berikutan ada bantahan, kata Menteri Pelancongan, Seni dan Budaya Nancy Shukri.Beliau berkata jabatan itu memulakan proses pengumpulan maklumat dan dokumen berkaitan bagi tujuan pewartaan sekolah tersebut di bawah Akta Warisan Kebangsaan 2005 (Akta 645) pada Mei 2008, setelah mengambil kira justifikasi sejarah, seni bina dan signifikan sekolah berkenaan.Bagaimanapun pada 12 Julai 2010 pihak pemegang amanah sekolah berkenaan telah menghantar notis bantahan kepada pesuruhjaya warisan, dan susulan itu satu sesi pendengaran diadakan pada 8 April 2011 bagi pemegang amanah menjelaskan alasan bantahan mereka.“Pada 21 Julai 2011, setelah pesuruhjaya warisan memperhalusi dan mempertimbangkannya maka pesuruhjaya warisan memutuskan untuk tidak meneruskan penetapan sekolah tersebut sebagai tapak warisan di bawah Akta 645,” katanya dalam kenyataan hari ini.Beliau berkata demikian sebagai menjawab persoalan yang dibangkitkan orang ramai berhubung ketiadaan usaha kerajaan untuk mewartakan SMK Covent Bukit Nanas sebagai tapak warisan di bawah Akta 645, mengambil kira kepentingan sumbangan sekolah itu kepada pendidikan negara sejak 1899.Mengulas lanjut, Nancy berkata kementeriannya mengalu-alukan pemegang amanah menimbang dan mencalonkan SMK Convent Bukit Nanas untuk diwartakan sebagai tapak warisan bagi tujuan memulihara, memelihara dan melindungi warisannya.Katanya penetapan sebagai tapak warisan di bawah Akta 645 tidak akan menjejaskan pemilikan, jagaan dan pentadbiran tapak.“Pewartaan tidak akan mengambil sebarang pemilikan tanah bahkan ia kekal di bawah pemilik rasmi sebagaimana yang tercatat dalam carian rasmi,” katanya.Nancy juga menyeru semua pihak agar dapat bersama-sama berganding bahu memulihara, memelihara dan melindungi warisan negara, baik yang telah diwartakan mahupun belum diwartakan.Semalam, kerajaan bersetuju supaya tempoh pegangan pajakan tapak sekolah berkenaan yang akan tamat pada 6 Sept depan dilanjutkan untuk tempoh 60 tahun.Lembaga Pengelola SMK Convent Bukit Nanas sebelum ini memohon kepada kerajaan agar menimbang penyambungan tempoh pegangan pajakan tanah tapak sekolah itu.


Banyak negara terpaksa tangguh program vaksinasi, kata WHO

“Sebilangan besar” negara miskin terpaksa menangguhkan program vaksinasi Covid-19 ekoran kekurangan dos, kata Pertubuhan Kesihatan Sedunia (WHO) pada Jumaat.Kekurangan dos di negara-negara itu bermaksud orang ramai yang telah menerima suntikan pertama vaksin Covid-19 terpaksa menunggu lama sebelum mereka mendapat suntikan kedua.“Kami mempunyai rekod sebilangan besar negara yang terpaksa menangguhkan pemberian dos kedua vaksin mereka,” kata Bruce Aylward, wakil WHO dalam program fasiliti antarabangsa Covax yang menyediakan vaksin bagi negara-negara miskin.“Seingat saya, lebih dari 30 atau 40 negara yang menyasarkan vaksinasi AstraZeneca, misalnya, tak dapat melaksanakannya,” tambah Aylward.Negara-negara yang terkesan dengan masalah kekurangan vaksin tersebut termasuk negara-negara di benua India, Afrika, Amerika Latin dan Timur Tengah, kata pakar WHO itu.Beberapa negara jiran India, seperti Nepal dan Sri Lanka, adalah antara wilayah yang “sangat terkesan” dan berdepan “gelombang buruk penyakit itu”, tambahnya lagi.Institut Serum India (SII) yang mengeluarkan dos vaksin AstraZeneca sepatutnya menjadi antara tulang belakang bekalan Covax – namun India telah mengetatkan eksport vaksin ke luar negaranya bagi menumpukan usaha memerangi krisis pandemik yang menyaksikan lonjakan kes jangkitan dalam negara itu.“Kami ketika ini sedang berusaha sehabis baik untuk bekerjasama secara langsung dengan AstraZeneca selain badan seperti SII, dan menggesa kerajaan India untuk memulakan semula penghantaran vaksin ke luar negara supaya kita dapat dos-dos kedua untuk diberikan kepada orang ramai di negara-negara itu kerana sudah lama ia tertangguh daripada sasaran kami,” kata Aylward.Beliau turut berkata “hanya beberapa negara sahaja sekarang ini yang memiliki sumber kewangan, dan yang mengeluarkan produk-produk (vaksin) memiliki akses”.Pada Isnin, WHO memberi amaran wabak koronavirus semakin lebih pantas menular daripaka usaha vaksinasi global.Menurutnya, ikrar negara-negara G7 untuk menyediakan satu bilion dos vaksin di negara-negara miskin juga tidak mencukupi ketika ini.Mengikut data WHO, hanya 1% populasi di Afrika telah menerima vaksin lengkap.Setakat Khamis lalu, fasiliti Covax telah menyediakan 88 juta dos vaksin yang diedarkan ke 131 negara, jumlah yang jauh lebih kecil daripada angka yang disasarkan pada awal program itu dilancarkan.


Kanak-kanak 5 tahun maut dilanggar di hadapan rumah

Seorang kanak-kanak lelaki berusia lima tahun yang sedang menunggang basikal maut selepas dilanggar sebuah kenderaan jenis utiliti sukan (SUV) dipandu seorang wanita dalam kejadian di hadapan rumah mangsa di Kampung Tok Sani, di Butterworth semalam.Ketua Polis Daerah Seberang Perai Utara Noorzainy Mohd Noor berkata dalam kejadian 4.30 petang itu, Mohamad Aqil Aimar Ismail mengalami kecederaan parah dan dihantar ke Hospital Seberang Jaya untuk menerima rawatan sebelum meninggal dunia pada 6.05 petang.“Kejadian itu berlaku ketika wanita berusia 32 tahun yang memandu SUV jenis Toyota Fortuner keluar dari rumahnya iaitu berdekatan dengan rumah mangsa dan mahu ke sebuah madrasah di Butterworth untuk menziarahi anaknya di sana.“Pemandu itu ketika membelok ke kiri selepas halaman rumahnya secara tiba-tiba terdengar bunyi dentuman kuat lalu memberhentikan kenderaan dan keluar untuk memeriksa sebelum mendapati dia terlanggar seorang kanak-kanak lelaki yang menunggang basikal dari arah kiri jalan,” katanya dalam kenyataan malam tadi.Noorzainy berkata wanita itu kemudian terus membawa kanak-kanak berkenaan ke unit kecemasan HSJ namun mangsa yang mengalami kecederaan parah di kepala meninggal dunia ketika menerima rawatan.Beliau berkata kes itu disiasat mengikut Seksyen 41(1) Akta Pengangkutan Jalan 1987 dan meminta agar ibu bapa lebih peka serta mengawal anak-anak ketika berbasikal bagi mengelak sebarang kejadian tidak diingini.


Sarawak kekal dengan PKPB

Sarawak hari ini mengumumkan akan kekal melaksanakan perintah kawalan pergerakan bersyarat (PKPB) walaupun PKP dilaksanakan di seluruh negara.Jawatankuasa pengurusan bencana negeri itu berkata, PKPB yang dilaksanakan sekarang akan diteruskan sehingga 17 Mei.Bagaimanapun prosedur operasi standard (SOP) akan diperketatkan untuk melarang sebarang aktiviti “dine-in” di semua restoran, dengan SOP berkenaan dengan sambutan Aidilfitri akan diumumkan oleh Majlis Agama Islam Sarawak.Sarawak mencatatkan 512 kes positif baru Covid-19 hari ini dengan separuh daripadanya dikesan di Miri, dengan dua kematian dicatatkan.Ini menjadikan jumlah kematian di Sarawak mencecah 211 dan jumlah keseluruhan kes meningkat kepada 36,321.Semalam Perdana Menteri Muhyiddin Yassin mengumumkan PKP yang sebelum ini dilaksanakan di sesetengah kawasan, dikembangkan ke seluruh negara sehingga 7 Jun.Katanya, kerajaan membuat keputusan untuk melaksanakan langkah-langkah lebih tegas untuk mengekang penularan virus, selepas lonjakan kes Covid-19 baru-baru ini.Malaysia menyaksikan lonjakan kes Covid-19 dengan angka harian melebihi 3,000 dan melepasi 4,500 pada 8 Mei.


Selepas diusir, rumah burung jadi tempat berteduh tiga beranak

Bangunan berbentuk empat segi berwarna kelabu itu berdiri di celah-celah ladang kelapa sawit yang terletak di Sitiawan, Perak.Ia kelihatan sama seperti bangunan yang menjadi rumah untuk penternakan burung walit.Namun sejak tiga tahun lalu, ia tidak hanya sekadar sarang burung untuk diternak.Di tingkat bawah, seorang wanita dan dua orang anaknya menjadikan bangunan itu sebagai rumah mereka.Setiap pagi, wanita itu, Hamidah akan bangun pagi dan mengejutkan anaknya, Norfatin Asyikin untuk ke sekolah.Setelah semua persiapan dibuat, dia akan menghantar anaknya yang bersekolah di darjah tiga sebelum memulakan kerja di sebuah ladang sayur berhampiran tempat tinggalnya.Hamidah membantu anak perempuannya menyiapkan kerja sekolah di salah satu ruang yang ada dalam bangunan penternakan burung walit.Menginjak ke tengah hari, Hamidah akan menyiapkan seorang lagi anaknya, Norfatin Nabilah yang bersekolah tingkatan dua pada sesi petang.Jika ada waktu lapang, dia akan bersama-sama anaknya mengutip besi di kawasan berhampiran.Dia juga akan meluangkan masa menangkap ikan di bendang berhampiran bersama anak-anaknya.Ketika perintah kawalan pergerakan (PKP) pertama kali dilaksanakan, Hamidah diminta keluar dari rumah sewanya di Taman Cempaka, Sitiawan.“Tuan rumah meminta kami mengosongkan rumah kerana dia tidak mahu sewakan lagi kepada saya.“Saya berjumpa dengan kawan dan dia maklumkan ada tauke ladang mencari orang untuk jaga kawasan sarang burungnya kerana kerap ada kes pecah masuk.“Selepas beberapa hari, saya masuk dan menetap di sarang burung ini sehingga hari ini,” katanya kepada MalaysiaNow.Hamidah membilas bahan mentah untuk memasak di ruang dapur yang turut digunakan sebagai ruang makan, membasuh baju dan belajar.Katanya, ruang yang didiaminya itu sudah lama kosong, kotor dan terbiar ketika dia pertama kali melangkah masuk.Sedikit demi sedikit, dia mengusahakan untuk memperelokkan ruang itu demi anak-anaknya.Kawasan bangunan sarang burung walit yang dipanggil rumah oleh Hamidah itu kelihatan daif.Di luar, Hamidah membina ruangan dapur, tempat makan dan tempat mencuci pinggan.“Saya gunakan kayu-kayu yang tauke bagi kepada saya,” katanya.Kelihatan tempayan berisi air yang sudah lama bertakung di sebelah kiri.Sampah sarap juga kelihatan tidak terurus.Memasuki bahagian dalam, terdapat tiga bilik untuk setiap seorang, selain tandas untuk kegunaan keluarga itu.Hamidah berkata, atas ihsan tuan pemilik bangunan itu, dia tidak perlu membayar apa-apa sewa namun harus membayar bil api dan air untuk kegunaan tiga beranak itu.Anak keenam dari tujuh beradik itu sudah bertahun ditinggalkan suami.Wanita itu membesarkan anak seorang diri dengan bekerja sebagai tukang cuci di Tenaga Nasional Berhad (TNB) sebelum terpaksa mengambil keputusan berhenti kerja kerana tidak ketiadaan pengasuh yang mampu menjaga anaknya yang semakin membesar.Dia yang berusia pertengahan 30-an itu mengutip sayur dengan kadar upah RM30 sehari.Selain itu, dia membuat kerja-kerja lain seperti membersihkan kawasan sarang burung itu apabila diminta tauke.Kelangsungan hidupnya ibarat kais pagi makan pagi, kais petang makan petang.“Kereta saya baru ini rosak, susah sikit hendak ke kebun atau menghantar anak ke sekolah.“Ketika itu saya berhenti mencari besi sementara menunggu kereta dibaiki. Buat masa ini saya pinjam motor seorang kenalan,” katanya.Anak-anaknya menggunakan bilik mereka sebaik mungkin untuk tidur, belajar dan berehat.“Saya bernasib baik kerana sekolah itu memperuntukkan bantuan buku teks dan lain-lain untuk mereka,” katanya.Hamidah menggoreng telur untuk dua anaknya anak juadah berbuka puasa.Walaupun jaringan internet di kawasan kelapa sawit itu tidak terjejas teruk, Hamidah mengakui cabaran anak-anaknya yang terpaksa berkongsi telefonnya untuk sesi pembelajaran dan pengajaran di rumah sepanjang penutupan sekolah.Dia turut mendapat bantuan Kad Perak Prihatin yang membolehkannya membeli barangan runcit sebanyak RM250 sebulan.Menjelang bulan Syawal, Hamidah berkata musim perayaan tidak membawa erti untuknya.“Sama sahaja, tak pergi mana-mana pun. Keluarga yang lain jauh, cuma saya akan menziarahi rumah ibu saya di Taman Cempaka,” katanya.Walaupun dihimpit kedaifan, katanya dia cuba sedaya upaya untuk menghidupkan suasana Hari Raya Aidilfitri.Semasa raya tahun lepas, dia sempat menyiapkan juadah seperti rendang dan membeli ketupat untuk dinikmati anak-anaknya.Seperti ibu yang lain, Hamidah tidak ingin melihat anak-anaknya membesar dengan persekitaran seperti yang dihadapi mereka sekarang.Dia kini berusaha untuk mendapatkan bantuan daripada Majlis Agama Islam dan Adat Melayu Perak untuk rumah yang sedang dimohonnya.Kehidupan yang serba kekurangan itu tidak sesekali melunturkan semangatnya untuk terus hidup.Di celah-celah kebun sawit, ibu tunggal dua anak itu terus melangkah demi memastikan masa depan anaknya tidak malap ditelan kedaifan.


Lebih 76,000 anggota agensi tindak balas sedia hadapi banjir

Seramai 76,336 pegawai dan anggota agensi tindak balas di semua peringkat termasuk daerah berada dalam keadaan siap siaga sepenuhnya bagi menghadapi monsun timur laut (MTL) yang boleh mengakibatkan bencana banjir.
Timbalan Menteri di Jabatan Perdana Menteri (Tugas-tugas Khas) Mastura Mohd Yazid berkata persediaan itu antara lain melibatkan sejumlah 22,622 aset meliputi darat, air, udara dan perubatan.
Beliau berkata dari aspek pemantauan dan amaran awal, pihak Jabatan Pengairan dan Saliran (JPS) telah bersedia dengan 1,312 stesen telemetri hujan dan aras air, 526 siren amaran banjir serta 1,571 tolok lurus dan 184 pam bergerak.
Menurutnya sebanyak RM50,000 diperuntukkan kepada setiap daerah, manakala peruntukan berjumlah RM1.08 juta disalurkan kepada lapan agensi tindak balas.
"Nadma (Agensi Pengurusan Bencana Negara) juga menyalurkan peruntukan RM30,000 bagi pembekalan dua bot fiber berenjin untuk setiap daerah berserta jaket keselamatan. Jawatankuasa Pengurusan Bencana Negeri (JPBN) akan melaksanakan perolehan bot tersebut," katanya pada sesi soal jawab pada persidangan Dewan Rakyat hari ini.
Beliau menjawab soalan Datuk Rubiah Wang (GPS-Kota Samarahan) mengenai status Jawatankuasa Pengurusan Bencana Daerah (JPBD) di seluruh negara bagi menghadapi kemungkinan bencana banjir pada hujung tahun ini.
Mastura berkata bagi memastikan JPBD berada pada tahap optimum, Ketua Setiausaha Negara Mohd Zuki Ali akan mempengerusikan Task Force Persediaan Menghadapi MTL 2022/2023, dengan mesyuarat jawatankuasa itu bakal diadakan secara berkala.


Kes harian lepasi 3,300 jangkitan

3,346 kes baru Covid-19 direkodkan hari ini menjadikan jumlah keseluruhan kes sebanyak 2,802,263.Pesakit yang sembuh pula mencatat 3,052 kes hari ini menjadikan jumlah keseluruhan kes sembuh sebanyak 2,729,943.Dalam pada itu, kes yang memerlukan rawatan di unit rawatan rapi (ICU) adalah sebanyak 204 kes di mana 159 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 95 kes di mana 64 adalah kes Covid-19.Dari 3,346 kes harian yang dilaporkan pada hari ini, 49 kes (1.5%) adalah daripada Kategori Tiga, Empat, dan Lima, dan 3,297 kes (98.5%) lagi adalah terdiri daripada Kategori Satu dan Dua.


Umno, PAS setuju Muafakat Nasional didaftar secara rasmi

Kepimpinan Umno dan PAS bersetuju untuk mendaftarkan Muafakat Nasional (MN) secara rasmi dengan Jabatan Pendaftar Pertubuhan Malaysia (RoS).Dalam satu kenyataan bersama hari ini kepimpinan MN bersepakat secara bersama untuk terus memperkukuhkan perpaduan dan kerjasama antara parti sebagai persiapan menghadapi Pilihan Raya Umum ke-15 (PRU15).Sebelum ini Umno pernah mencadangkan agar MN didaftarkan sebagai sebuah organisasi politik yang sah.Setiausaha Agung Umno Ahmad Maslan berkata, perkara itu dikemukakan menerusi mesyuarat Biro Politik Majlis Kerja Tertinggi parti itu.Katanya, MN berjaya menyatukan ummah yang berbalah selama lebih 60 tahun.“Genggaman erat penyokong, pendokong dan pemimpin Umno dan PAS jangan dilepaskan.“Kita akan terus memperkukuh MN (Muafakat Nasional),” katanya menerusi ciapan di akaun Twitter rasmi beliau 2 hari lalu.MN merupakan gagasan kerjasama antara Umno dan PAS sebelum disertai Bersatu pada Ogos lalu.


Bahas banjir: Tuduhan terhadap saya berniat politik

Dengan hormatnya saya merujuk kepada kenyataan-kenyataan beberapa orang ahli Parlimen dan juga pemimpin parti yang membidas dan menuduh saya menolak usul untuk membahaskan isu banjir di Dewan Rakyat pada 20 Disember 2021.Saya ingin memberi penerangan mengenai perkara tersebut.Pertamanya, saya ingin menafikan sekeras-kerasnya bahawa saya telah menolak usul untuk membahaskan isu banjir pada hari tersebut. Sebenarnya, tidak ada satu pun usul yang dibuat oleh mana-mana ahli Parlimen untuk membahaskan isu tersebut.Apa yang terjadi ialah pada hari tersebut, Dewan Rakyat sepatutnya mendengar pembentangan menteri kesihatan mengenai Rang Undang-Undang (RUU) Akta Pencegahan dan Pengawalan Penyakit Berjangkit 1988 (Pindaan) 2021.Namun demikian, pembentangan tersebut tidak dapat dibuat kerana proses libat urus di antara pihak menteri kesihatan dan pihak pembangkang belum tamat dan terdapat isu-isu mengenai RUU tersebut yang perlu diselesaikan.Pembentangan RUU tersebut merupakan satu-satunya agenda di dalam aturan urusan mesyuarat pada hari tersebut.Tanpa apa-apa notis terdahulu, tiba-tiba ahli Parlimen Bagan bangun untuk meminta penerangan menteri mengenai isu banjir.Sebenarnya, mengikut Peraturan Mesyuarat, tidak ada prosedur di mana seseorang ahli Parlimen itu boleh meminta penerangan menteri. Ahli-ahli Parlimen hanya mempunyai hak untuk memberikan soalan-soalan untuk jawapan lisan. Pada hari tersebut, tiada soalan untuk jawapan lisan menteri yang dibuat oleh mana-mana ahli Parlimen.Malah pada hari tersebut, soalan untuk jawapan lisan juga tidak dimasukkan di dalam aturan urusan mesyuarat.Sejurus selepas itu, ahli Parlimen Pokok Sena dan disusuli oleh ramai lagi ahli Parlimen dari blok pembangkang, termasuklah Lembah Pantai, bangun untuk membahaskan soal banjir tersebut.Saya menjawab bahawa perkara tersebut tidak berada di dalam aturan urusan mesyuarat. Maka saya tidak mempunyai kuasa langsung untuk membenarkan apa-apa perbahasan seperti yang diminta.Ahli-ahli Parlimen semuanya sedia maklum akan hal ini kerana mereka merupakan ahli-ahli Parlimen berpengalaman. Namun saya tidak tahu kenapa mereka berbuat demikian.Keduanya, saya ingin memberikan penerangan tentang prosedur perbahasan. Perbahasan hanya akan diadakan sekiranya ada Usul, sama ada usul untuk mencadangkan sesuatu perkara ataupun usul untuk membentangkan rang undang-undang. Notis usul itu perlu diberikan secara bertulis kepada saya.Bagi hal-hal yang tergempar dan diperlukan untuk dirundingkan secara tergempar, satu usul di bawah Aturan 18(1) perlu dibuat kepada saya sehari terlebih awal. Untuk hal banjir ini, ahli-ahli Parlimen boleh sahaja memberikan notis kepada saya melalui Whatsapp dan sebagainya sebelum hari tersebut (20 Disember 2021).Malah, satu usul bertulis boleh sahaja dibuat pada pagi 20 Disember 2021. Namun, tidak seorang pun yang berbuat demikian.Mengapa perlu ada usul? Usul diperlukan kerana beberapa sebab:Sebelum sesuatu perkara itu dibahaskan, saya perlu mengemukakan masalah kepada Dewan untuk dibahaskan dan dijawab oleh pihak menteri. Tanpa usul, apakah masalah yang hendak saya kemukakan untuk dibahas?Usul juga diperlukan supaya pihak menteri yang berkenaan dapat membuat persiapan untuk menjawab perkara-perkara yang dibangkitkan semasa perbahasan. Tanpa usul, bagaimanakah pihak kementerian ataupun menteri dapat bersedia untuk menjawab? Malah, bagaimanakah hendak ditentukan kementerian ataupun menteri yang mana yang perlu hadir untuk menjawab?Usul juga diperlukan untuk sesuatu masalah itu dibahaskan dengan bertatacara dan sempurna. Ianya akan menghalang ahli-ahli Parlimen daripada membahaskan perkara-perkara yang tidak berkaitan dengan isu di dalam usul tersebut.Saya bukannya hendak mengekang hak ahli-ahli Parlimen daripada membahaskan isu-isu semasa yang penting dan yang perlu disegerakan.Namun, Dewan Rakyat tidak sepatutnya dijatuhkan martabatnya menjadi kedai kopi dengan membangkitkan apa saja isu secara sewenang-wenangnya tanpa mematuhi Peraturan Mesyuarat.Tidak ada Parlimen di negara-negara Komanwel yang membahaskan apa-apa isu yang dipetik daripada udara sesuka hati dan pada bila-bila masa saja tanpa mengikut peraturan dan aturan urusan mesyuarat. Bayangkan pada mana-mana hari pun dan bila-bila saja, tiba-tiba seseorang ahli Parlimen boleh bangun sesuka hati dan menghendaki apa-apa isu untuk dibahaskan walaupun perkara tersebut tiada dalam agenda mesyuarat.Saya komited kepada pembahasan terbuka mengenai apa juga isu dan masalah yang dihadapi rakyat. Malah di bawah jagaan saya, saya telah mewujudkan sepuluh Jawatankuasa Pilihan Khas dan mengadakan sekretariat buat pertama kalinya dalam sejarah Parlimen Malaysia bagi membolehkan proses semak dan imbang diperkukuhkan.Tuduhan terhadap saya adalah berniat politik dan saya tidak akan terjerumus di dalam kancah politik yang tiada penghujungnya.Azhar Azizan Harun adalah Yang di-Pertua Dewan Rakyat.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kakitangan 1 Utama positif Covid-19

Salah sebuah pusat membeli belah terbesar di Lembah Klang, One Utama (1 Utama) memaklumkan seorang kakitangan di premis Mac City Service Centre dalam bangunan itu dijangkiti Covid-19.Dalam satu kenyataan hari ini, 1 Utama menyebut pekerja itu tidak memasuki bangunan pusat membeli belah berkenaan sejak tamat waktu kerja pada 30 September dan hari cuti pada 1 Oktober lalu.Menurut 1 Utama, pekerja berkenaan sedang menerima rawatan di salah sebuah hospital kerajaan.“Ini adalah kes terpencil yang pertama berlaku di 1 Utama sejak pandemik Covid-19 melanda dan kami berasa terkilan dengan berita ini meskipun sudah berusaha sehabis baik bagi memastikan pencegahan Covid-19 berlaku.”Tambah kenyataan itu, premis berkenaan sedang ditutup dan dikawal rapi selain semua kakitangannya diarah menjalani tempoh kuarantin.Proses sanitasi di dalam bangunan termasuk lift, tandas, kawasan awam dan eskalator sedang giat dijalankan mengikut prosedur operasi standard (SOP) yang ditetapkan oleh Kementerian Kesihatan Malaysia (KKM).Semalam, Ketua Pengarah Kesihatan Dr Noor Hisham Abdullah mengumumkan sebanyak 293 kes baru jangkitan Covid-19 menjadikan ianya tiga hari berturut merekodkan kes tinggi wabak berkenaan.Sehingga kini, kes terkumpul adalah sebanyak 12,381 kes dan kes aktif dengan kebolehjangkitan sebanyak 1,961 kes.


Hishammuddin jalani kuarantin, tidak sertai mesyuarat khas menteri luar Asean-China

Menteri Luar Hishammuddin Hussein kini tidak lagi berada dalam keadaan yang sesuai untuk menyertai Mesyuarat Khas Menteri-Menteri Luar Asean-China di Chongqing, China yang dijadualkan esok, dan melakukan lawatan kerja rasmi ke Mesir, Kuwait dan Qatar.Kementerian Luar (Wisma Putra) dalam satu kenyataan hari ini menyatakan, kementerian kesihatan mengenal pasti Hishammuddin, sebagai kontak rapat kepada seorang yang disahkan positif selepas menjalani ujian saringan PCR Covid-19.“Walaupun menteri luar itu menjalani dua ujian PCR yang keputusannya negatif – namun di bawah garis panduan yang dikeluarkan kementerian kesihatan, beliau perlu menjalani kuarantin wajib dan pengasingan kendiri,” menurut kenyataan tersebut.Wisma Putra menyatakan, Timbalan Menteri Luar Kamarudin Jaffar akan mewakili Hishammuddin selaku ketua delegasi ke Mesyuarat Khas Menteri-Menteri Luar Asean-China yang dijadualkan itu.Hishammuddin juga menangguhkan lawatan kerjanya ke Mesir, Kuwait dan Qatar, dan tarikh baru akan ditetapkan menerusi perbincangan dengan kerajaan negara-negara terbabit, dan kementerian itu bekerjasama rapat dengan rakan sejawat di negara-negara tersebut untuk tujuan itu.


Pelarian ‘lapar’ dan ‘bahaya’ yang mendedahkan hipokrisi kita

Baru-baru ini, polis Kedah membuat satu pengumuman yang sangat aneh.Ia merupakan amaran kepada orang ramai, bahawa pelarian Rohingya yang melepaskan diri dari kem tahanan minggu lalu berada dalam keadaan lapar dan merupakan bahaya kepada orang ramai, seolah-olah mereka adalah haiwan pemangsa yang menunggu untuk membaham warga Malaysia yang memiliki kad pengenalan biru.Kenyataan itu sungguh mendukacitakan, tetapi tidak mengejutkan bila mana ia tidak menerima kecaman. Bahkan ada yang mengambil kenyataan itu secara serius, sehinggakan sebilangan penduduk tempatan terdorong untuk turut memburu lelaki, wanita dan kanak-kanak yang “merbahaya” itu, walaupun kebanyakan mereka berkaki ayam, terpinga-pinga dan lemah.Di media sosial pula, ramai rakyat Malaysia menyerlahkan kejahilan mereka apabila mengalu-alukan kenyataan polis itu secara membuta-tuli.Mereka bahkan menggesa pihak berkuasa untuk menangkap “penceroboh” itu, dalam komen-komen yang dimuat naik ketika sedang bersiap menikmati juadah berbuka puasa dalam keadaan selesa bersama keluarga di rumah.Kejahilan orang ramai berhubung isu pelarian ini tidak mengejutkan.Kita saksikan bagaimana menteri dalam negeri kerap menyerang komuniti ini, dan tindakan pihak berkuasa termasuk imigresen dan polis menggunakan sumber mereka melancarkan operasi bertubi-tubi terhadap golongan yang malang ini, seolah-olah memberikan satu makna baru pula dalam soal mempertahankan sempadan negara dan memerangi jenayah.Akhirnya, suara yang waras datang daripada menteri besar Kedah – beliau tampak jauh terkehadapan berbanding ahli-ahli politik liberal yang dikenali rakyat Malaysia kebelakangan ini.Muhammad Sanusi Md Nor mencabar naratif yang kononnya pelarian terlepas dari kem tahanan itu merbahaya dan mengancam orang ramai.“Mereka bukan satu ancaman. Yang mengancam keselamatan adalah penjenayah seperti pengedar dadah,” katanya seperti dilaporkan.Kenyataan Sanusi itu ialah respons kepada apa yang cuba digambarkan polis mengenai ratusan pelarian yang melarikan diri itu.Sejak mengambil alih jawatan penting sebagai menteri dalam negeri, Hamzah Zainuddin, dilihat sering mengeluarkan kenyataan anti pelarian.Sudah beberapa kali Hamzah memberitahu pelarian dan pendatang untuk mencari negara lain jika mereka mendapati kerajaan Malaysia menyusahkan hidup mereka.Dilihat dari sudut yang lain, ucapan-ucapan menghina pelarian oleh Hamzah dan penyokongnya sungguh memualkan, lebih-lebih jika seseorang itu mengambil kira bagaimana Islam bermula.Ini sedikit sejarah ringkas untuk Hamzah: Seperti agama-agama besar yang lain, Islam bertahan pada awal permulaan dakwahnya disebabkan pengorbanan penganutnya yang terpaksa berhijrah dan menjadi pelarian. Sehinggakan tahun berlakunya Hijrah – yang menyaksikan sekumpulan umat Islam ditindas di Mekah berpindah ke Madinah mengharungi perjalanan ratusan batu – dijadikan asas dalam kiraan takwim Islam.Jika Malaysia, sebagai satu-satunya negara Asia Tenggara di mana Islam diangkat menjadi agama rasmi, enggan menerima umat Islam yang dihalau keluar dari tanah air mereka, ia menyerlahkan tahap kemunafikan di kalangan sesetengah orang, dan mendedahkan pekung yang ada dalam kepercayaan mereka sendiri.Paling kurang, tunjukkan sedikit simpati sesama Islam, walau ia hanya sekadar kosmetik bagi golongan pelarian ini semasa bulan puasa, seperti mana yang pernah ditunjukkan beberapa tahun lalu di bawah slogan perpaduan umat.Atau sekurang-kurangnya, mereka yang menggerakkan sokongan kepada pelarian Rohingya dengan pelbagai ucapan dan sepanduk berwarna-warni ketika itu, perlu bersuara mempertahan golongan yang terus dirundung malang ini.Abdar Rahman Koya merupakan ketua pegawai eksekutif dan pengarang MalaysiaNow.


Selepas pampasan AS$15 bilion, waris sultan Sulu sasar hartanah milik Malaysia di Paris pula

Pegawai mahkamah Perancis cuba melaksanakan perintah rampasan ke atas tiga hartanah di Paris milik kerajaan Malaysia dalam kes yang dikaitkan dengan pampasan AS$15 bilion kepada waris kesultanan Sulu, menurut peguam waris dan dokumen mahkamah dilihat Reuters.
Pegawai cuba menilai hartanah itu pada Isnin berikutan perintah rampasan yang dikeluarkan mahkamah pada Disember, tetapi pegawai Malaysia di Paris berjaya menghalang usaha itu, kata peguam dan kerajaan Malaysia.
Waris terakhir Kesultanan Sulu sedang berusaha menuntut pampasan bernilai AS$14.9 bilion yang diberikan kepada mereka oleh mahkamah timbang tara Perancis tahun lalu, di tengah-tengah pertikaian kerajaan berhubung perjanjian tanah ketika era penjajah.
Malaysia, yang tidak mengambil bahagian dalam timbang tara itu, kekal menganggap proses berkenaan adalah tidak sah.
Hartanah di Paris hanyalah set ketiga aset Malaysia yang dikenal pasti waris sultan Sulu secara terbuka.
Mereka sudah mendapatkan perintah rampasan untuk aset syarikat petroleum negara di Luxembourg dan memohon kebenaran mahkamah Belanda bagi merampas aset di Belanda.
Pampasan itu boleh dikuatkuasakan secara global terhadap kebanyakan aset Malaysia, kecuali premis diplomatik, di bawah konvensyen Pertubuhan Bangsa-bangsa Bersatu (PBB) mengenai timbang tara.
Walaupun ditangguh, seorang hakim Perancis pada Disember tahun lepas membenarkan permohonan waris sultan Sulu untuk merampas tiga hartanah kerajaan Malaysia di Paris bagi menyelesaikan hutang €2.3 juta (AS$2.46 juta) yang mereka dakwa sebagai hutang tertunggak, menurut dokumen mahkamah dikongsikan peguam waris.
Cubaan rampasan di Paris belum pernah dilaporkan sebelum ini.
Malaysia diarahkan membayar sejumlah pampasan kepada waris itu atas perintah mahkamah timbang tara di Sepanyol, yang tidak terikat dengan keputusan di Perancis, kata peguam.
Menteri undang-undang tidak menjawab permintaan untuk mengulas mengenai anugerah awal.
Hakim Perancis juga mendapati hartanah itu, yang terletak di wilayah ke-16 berhampiran kedutaan Malaysia di Paris, tidak layak dianggap sebagai premis diplomatik, menurut dokumen mahkamah.
Tidak seperti kedutaan, ia tidak mempunyai jata rasmi dan tidak tertakluk kepada pengecualian cukai Perancis, kata hakim.
Pada Isnin, pegawai mehkamah Perancis cuba menilai ketiga-tiga hartanah sebagai persediaan jualan, kata peguam.
Hasil jualan akan diberikan kepada waris.
Jurucakap menteri undang-undang berkata pegawai itu hadir di kedutaan Malaysia di Paris tetapi tidak dilayan.
Mereka enggan mengulas lanjut.
Wisma Putra dan kedutaannya di Paris juga belum memberi sebarang komen.
Reuters tidak dapat memastikan sama ada pegawai berkenaan cuba memasuki ketiga-tiga hartanah yang tertakluk kepada perintah rampasan itu.
Paul Cohen, peguam waris sultan Sulu berkata, perintah mahkamah itu "tidak jelas" dalam arahannya untuk merampas hartanah tersebut dan terpulang kepada mahkamah untuk memutuskan langkah seterusnya.
"Sehinggakan rakyat Malaysia halang pegawai mahkamah masuk.
“Mereka secara terbuka menentang perintah mahkamah Perancis," kata Cohen.
Putrajaya dan mahkamah Perancis, Tribunal Judiciaire de Paris, tidak segera menjawab permintaan untuk ulasan.
Bulan lepas, mahkamah Luxembourg mengeluarkan perintah rampasan terhadap dua anak syarikat milik firma petroleum negara Petronas.
Petronas berkata akan menentang sebarang tuntutan yang dibuat ke atas asetnya dan kerajaan berikrar untuk menggunakan semua langkah perundangan untuk menghalang asetnya, termasuk syarikat berkaitan kerajaan, daripada dirampas entiti di luar negara.
Pertikaian itu berpunca daripada perjanjian yang ditandatangani pada 1878 antara dua penjajah Eropah dan sultan Sulu untuk wilayahnya digunakan yang kini merupakan sebahagian daripada Malaysia – perjanjian yang diiktiraf Malaysia hingga 2013 dengan membayar pajakan secara tahunan.
Putrajaya menghentikan pembayaran selepas pencerobohan berdarah pada 2013 oleh penyokong bekas kesultanan Sulu itu yang mahu menuntut semula tanah dari Malaysia.
Waris sultan Sulu, yang pernah menguasai wilayah merangkumi pulau-pulau di selatan Filipina dan sebahagian pulau Borneo berkata, mereka tidak terlibat dalam pencerobohan itu dan memohon bantuan timbang tara berhubung pembayaran yang ditangguh itu.


Rosmah kemuka permohonan baru hakim kes pengubahan wang haram tarik diri

Rosmah Mansor memfailkan permohonan baru supaya hakim Mahkamah Tinggi Mohamed Zaini Mazlan menarik diri daripada mendengar perbicaraan kes pengubahan wang haram dan pengelakan cukai yang dihadapinya.Ini adalah kali kedua isteri bekas perdana menteri Najib Razak memfailkan permohonan itu selepas Mohamed Zaini, hakim yang mendengar kes rasuahnya berkaitan projek solar hibrid bagi sekolah luar bandar di Sarawak, telah menolak permohonannya pada 14 Disember.Peguam Reza Rahim yang mewakili Rosmah memberitahu mahkamah bahawa permohonan terkini itu difailkan semalam pada 5 petang.“Permohonan terkini itu berdasarkan alasan baharu,” katanya pada prosiding di hadapan Zaini hari ini.Hari ini ditetapkan untuk mendengar permohonan Rosmah untuk menangguhkan perbicaraan kes pengubahan wang haram dan pengelakan cukai, sementara menunggu selesai rayuan di Mahkamah Rayuan supaya hakim menarik diri.Sementara itu, peguam bela Rosmah yang lain, Geethan Ram Vincent memaklumkan kepada mahkamah bahawa mereka akan memfailkan permohonan baru untuk membatalkan kelayakan bekas hakim Mahkamah Persekutuan Gopal Sri Ram daripada bertindak sebagai timbalan pendakwa raya kanan dalam kes itu.Geethan berkata pasukan pembelaan membuat keputusan untuk memfailkan permohonan itu selepas menerima salinan surat pelantikan (fiat) Sri Ram semasa prosiding hari ini.“Kami mengambil pendirian bahawa jika fiat ini bersifat umum, baiklah, tetapi secara khusus menyebut beliau (Sri Ram) hanya diberi kuasa untuk mendakwa dalam dua kes (dua fail secara kolektif merujuk kepada kes rasuah solar) terhadap anak guam saya.“Kes (pengubahan wang haram dan pengelakan cukai) yang didengar Yang Arif hari ini tidak dinyatakan di sini,” kata Geethan.Bagaimanapun, Sri Ram berkata pihak pendakwaan akan membantah permohonan Rosmah untuk melucutkan kelayakannya.Sri Ram berkata fiat oleh Jabatan Peguam Negara itu mengikut Seksyen 376 (3) Kanun Tatacara Jenayah telah memberinya kuasa yang meluas untuk mendakwa dalam mana-mana kes.“Jika ia tertuduh yang sama, atas alasan yang sama, oleh itu ia adalah satu penyalahgunaan,” katanya sambil menambah bahawa percubaan Rosmah sebelum ini untuk melucutkan kelayakannya sebagai pendakwa dalam kes projek solar hibrid telah ditolak oleh hakim Mohamed Zaini dan keputusan itu disahkan oleh Mahkamah Rayuan pada 6 Disember tahun lepas.Bagaimanapun, Firoz Hussein Ahmad Jamaluddin, yang juga mewakili Rosmah membantah penggunaan perkataan “penyalahgunaan” oleh Sri Ram dan berkata Sri Ram tidak sepatutnya menggunakan perkataan itu.“Hakikatnya, rayuan (ke atas permohonan pertama untuk membatalkan kelayakan Sri Ram dalam kes solar hibrid) kini ditetapkan untuk didengar di Mahkamah Persekutuan dan beliau (Sri Ram) tidak sepatutnya menggunakan perkataan penyalahgunaan kerana ini adalah isu undang-undang yang anak guam saya perlu diberi peluang, betul atau salah. Anak guam saya berhak didengar di mahkamah untuk perkara itu didengar semula,” kata Firoz.Mahkamah menetapkan 24 Januari untuk mendengar semua permohonan Rosmah.Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, dari 1 Mei 2014 hingga 1 Mei 2018.


Apabila parti politik sudah tidak lagi bermakna

Selepas berlaku Revolusi Islam Iran pada tahun 1979, maka Republik Islam Iran ditubuhkan.Perlembagaan digubal dan sistem demokrasi mengikut acuan nilai-nilai revolusi itu diwujudkan.Pada awalnya, mereka bercadang supaya dibenarkan penubuhan parti-parti politik untuk menyertai pilihan raya seperti di negara-negara demokratik lain.Maka sebuah parti utama bagi mendokong cita-cita revolusi ialah Parti Republik Islam, Islamic Republican Party dirancang sebagai pertubuhan dominan yang akan memimpin Iran untuk masa panjang.Tetapi pemimpin utama Iran, Ayatollah Khomeini mengarahkan supaya sistem politik Iran tidak menggunakan sistem parti politik. Maka parti itu dibubarkan.Sekitar tahun-tahun yang sama, era yang dikatakan zaman kebangkitan Islam, Sudan muncul sebagai negara Sunni yang berusaha untuk menubuhkan sebuah Republik Islam.Ia berlaku ekoran kerjasama antara Presiden Jaafar Numeiry dan pemimpin Ikhwanul Muslimin, Hassan Turabi.Pada tahun-tahun kemudian, penulis menerima satu risalah dari Kedutaan Republik Sudan di Kuala Lumpur yang memaparkan sistem pemerintahan demokratik untuk negara itu, dari pedesaan sampailah ke pusat, semuanya tanpa parti politik.Lebih awal lagi, iaitu pada tahun 1976, Libya di bawah Muammar Gaddafi menerbitkan Buku Hijau yang merupakan asas ideologi kepada sistem politik negara. Di dalamnya ia turut memansuhkan parti politik.Tahun lalu, selepas berlakunya Langkah Sheraton, Dr Mahathir Mohamad yang merupakan perdana menteri interim mencadangkan dua perkara.Pertama, kerajaan perpaduan.Kedua, penubuhan kerajaan tanpa mengira parti politik.Maksudnya, seorang ahli Parlimen bertindak memberi sokongan kepada sesuatu penubuhan kerajaan dari keputusan dirinya sendiri, dan bukannya mewakili mana-mana parti politik.Walaupun usaha Mahathir itu gagal tetapi beliau menzahirkan sentimennya terhadap parti politik.Ini kerana parti politik menghalang ahli Parlimen bertindak bebas untuk menyokong mana-mana calon perdana menteri yang bermutu.Kesetiaan terhadap parti mengakibatkan penubuhan kerajaan yang baik terhalang.Tetapi tentulah ahli Parlimen perlu setia pada partinya.Ini kerana mereka bertanding atas tiket parti.Mereka juga berkempen dengan menggunakan dana dan jentera parti.Penyokong pun mengundi bukan kerana sosok ahli Parlimen itu semata-mata tetapi juga disebabkan ideologi, manifesto, perjuangan dan wibawa parti berkenaan.Namun apabila melihat begitu banyak ahli Parlimen yang melompat, maka kesetiaan terhadap parti sudah hilang.Ia seolah-olah parti sudah menjadi tidak bermakna.Penyokong biasa yang beralih parti adalah suatu yang lumrah. Manusia berubah. Pastinya apabila fahaman berubah, mereka berpindah parti. Itu bukan melompat namanya.Apa yang dikatakan melompat adalah mereka yang menjadi wakil rakyat.Sama ada mereka merupakan ahli Parlimen mahupun Dewan Undangan Negeri.Jadi apabila mereka berubah parti, maka kedudukan kerusi di dewan pun kena berpindah.Maka ia berupa lompatan ke kerusi lain.Sebab itu, ia disebut sebagai melompat. Tetapi ahli biasa yang berubah parti tidaklah dikatakan melompat.Lompat-melompat yang berlaku selepas pilihan raya tahun 2018 adalah paling besar dalam sejarah Malaysia.Selepas kemenangan Pakatan Harapan (PH), beberapa ahli Parlimen Barisan Nasional melompat keluar menjadi wakil bebas.Mereka kemudian menyertai Bersatu dan PH.Tetapi lompatan terbesar berlaku pada tahun 2020.Ahli-ahli Parlimen PKR melompat keluar.Mereka kemudian menyertai Bersatu.Sementara Bersatu sendiri keluar dari PH.Mereka membentuk Perikatan Nasional (PN).Ini membawa kepada beberapa ahli Parlimen Bersatu termasuk Mahathir keluar parti untuk menubuhkan Pejuang.Tetapi yang keluar Bersatu tidak semua mahu sertai Pejuang.Ada yang mahu tubuh parti Muda, ada yang menyertai PKR.Tetapi akhirnya Pejuang dan Muda juga tidak dapat ditubuhkan.Di Perak, ada ahli Dewan Undangan Negeri (Adun) Amanah menyertai Bersatu.Kemudian ada Adun Amanah di Selangor dan Johor yang menjadi bebas untuk menyertai PKR.Amanah baru ditubuhkan pada tahun 2015.Sebelum itu, ada antara Adun itu adalah anggota PAS bertahun-tahun lamanya.Kebanyakan orang yang berada dalam Bersatu pula dahulunya adalah ahli Umno untuk bertahun-tahun lamanya.Dengan melihat keadaan ini, tentu dirasakan sudah kehilangan rasa kesetiaan pada parti.Pada satu ketika dulu, menyertai sesebuah parti politik merupakan suatu langkah yang besar dalam hidup seseorang.Parti politik menjadi suatu yang sakral serta berkaitan dengan ideologi, emosi dan identiti seseorang.Selalunya parti berkaitan adalah pertubuhan lama yang bersejarah.Maka ahli-ahli sanggup berkorban dan kesetiaan pada parti tidak dapat dipersoalkan.Parti-parti sakral ini adalah seperti Umno dan PAS.Parti kiri serperti Parti Rakyat juga pernah memperoleh kesetiaan besar daripada ahli-ahinya.Tetapi kini kesetiaan pada parti kian luntur dan hilang.Keadaan ini berlaku kerana gelagat pemimpin parti yang mengecewakan ahli-ahlinya.Pemimpin-pemimpin yang tidak beintegriti dan tidak beretika menjadikan parti hanya menjadi alat bagi mereka menikmati kekuasaan.Idealisme parti pula hanya diketengahkan bagi memancing sokongan, dan tidak lebih daripada itu.Setelah berkuasa, idealisme itu tidak direalisasikan.Akhirnya parti itu sudah tidak ada makna lagi bagi para penyokongnya walaupun ia bersejarah dan pernah berjasa kepada rakyat dan negara.Bagi para penyokong, parti politik merupakan wahana atau jentera bagi mencapai idealisme tertentu.Apabila fikiran sudah berubah, maka adalah wajar untuk berpindah parti.Tetapi apa yang berlaku dalam perkembangan politik sekarang ialah wakil rakyat berkenaan melompat bukan kerana berubah fahaman atau idealisme tetapi disebabkan ganjaran jawatan.Itulah persepsi dari para penyokong walaupun sebenarnya ada faktor lain.Mahathir sendiri tidak begitu komited terhadap konsep parti politik.Perkara ini kelihatan apabila pada tahun 1987, Umno diisytiharkan haram.Beliau menubuhkan Umno Baru yang perlembagaannya dan ahlinya berbeza daripada Umno asal.Apabila Umno dapat dipulihkan dengan penyertaan ahli-ahli Parti Melayu Semangat 46, ia tetap tidak sama dengan Umno asal.Kemudian pada tahun 2016, beliau meninggalkan Umno untuk menubuhkan Bersatu.Parti ini dirancang untuk menggantikan Umno.Setelah gagal, beliau menubuhkan Pejuang.Maka dapat dilihat, parti politik hanyalah alat. Apabila ia rosak, ia harus diganti.Apa yang penting ialah pemimpin dan asas perjuangan.Sebab itu mungkin beliau tidak keberatan untuk mencadangkan supaya wakil rakyat mengundi untuk memberi sokongan terhadap calon perdana menteri atas sifat diri mereka dan bukannya terikat pada parti.Tetapi secara praktikalnya, politik adalah kerja kolektif.Bagaimanakah seorang pemimpin dapat menggembleng sokongan tanpa melalui pertubuhan seperti parti politik?Begitu juga, bagaimanakah para penyokong dapat mengatur usaha tanpa parti politik?Dalam kajian sains politik, peranan parti politik dalam sistem moden sering dibincangkan.Perdebatan mengenai keperluan dan kelemahan kedudukan parti politik dalam sistem demokrasi masih terus menarik para penyelidik.Tetapi akhirnya, kejayaan dan keberkesanan parti bergantung pada orang yang terlibat dengannya.Bukan saja pemimpin, aktivis dan ahlinya tetapi juga para penyokong yang memberi undi dan berkempen melalui media sosial.Untuk itu, perlu ada perasaan emosi dan kesetiaan terhadap parti, terlepas dari soal ganjaran dan habuan.Jika tidak. sememangnya parti berkenaan tidak cukup berwibawa untuk meraih kesetiaan daripada para penyokongnya.Ataupun mungkin semua parti politik di negara ini tidak cukup berwibawa untuk diberikan kesetiaan.Tetapi perjuangan bagi agama, bangsa dan tanah air memerlukan parti politik yang berwibawa dan layak untuk dicurahkan kesetiaan.


Lebih 41,000 mangsa banjir masih ditempatkan di pusat pemindahan sementara

Jumlah mangsa banjir di empat negeri terus menunjukkan penurunan kepada 41,154 orang setakat pagi ini berbanding 41,994 orang malam tadi.
Di Johor, jumlah mangsa banjir terus menurun kepada 40,847 orang setakat 8 pagi ini, berbanding 41,661 orang yang direkodkan pada 8 malam tadi.
Jawatankuasa Pengurusan Bencana Negeri (JPBN) menerusi kenyataan memaklumkan seramai 11,496 keluarga masih ditempatkan di 139 pusat pemindahan sementara (PPS) yang beroperasi di empat daerah.
Menurut JPBN, Batu Pahat kekal daerah paling teruk terjejas dengan jumlah mangsa 39,256 orang daripada 10,966 keluarga, diikuti Muar dengan 781 orang (226 keluarga), Tangkak dengan 576 orang (241 keluarga) dan Segamat pula dengan 234 orang (63 keluarga).
Empat sungai di Batu Pahat masih melepasi paras bahaya iaitu Empangan Bekok di Sungai Bekok pada paras 19.47 meter (m), Sungai Senggarang di Senggarang (3.63m), Sungai Simpang Kiri di Sri Medan (2.40m) dan Sungai Simpang Kiri di Parit Sulong (2.05m) serta Sungai Muar di Bukit Kepong (Muar) mencatatkan 3.57m.
Di Melaka, jumlah mangsa banjir di Jasin terus menurun kepada 61 mangsa daripada 14 keluarga setakat 8 pagi ini, berbanding 87 orang daripada 20 keluarga malam tadi susulan empat PPS ditutup secara berperingkat sejak semalam.
Sekretariat JPBN  dalam kenyataan hari ini memaklumkan kesemua mangsa tersebut ditempatkan di PPS Sekolah Kebangsaan (SK) Parit Penghulu.
Di Pahang, Sekretariat JPBN melaporkan jumlah mangsa banjir pagi ini kekal 155 orang daripada 54 keluarga yang ditempatkan di dua PPS di Rompin.
Sementara itu, di Sarawak, Sekretariat JPBN memaklumkan jumlah mangsa banjir masih kekal 91 orang daripada 18 keluarga melibatkan kawasan Kuching yang ditempatkan di PPS Dewan Sinaran Lumut dan PPS Dewan Kampung Sungai Bedaun setakat 7 pagi ini.


Polis rampas dadah bernilai RM201 juta di Johor

Polis Johor berjaya melakukan rampasan dadah terbesar bernilai RM201 juta menerusi serbuan di tiga stor penyimpanan di sekitar bandar raya ini, pada 14 dan 15 Januari lepas.Ketua Polisnya Ayob Khan Mydin Pitchay berkata, rampasan itu yang terbesar dalam sejarah Jabatan Siasatan Jenayah Narkotik (JSJN) Polis Diraja Malaysia, adalah hasil siasatan terhadap 15 suspek yang ditahan dalam sindiket pengedaran dan penyeludupan dadah pada 12 Januari lepas.Katanya penahanan yang dilakukan menerusi serbuan ke atas dua makmal yang memproses dadah dan dua stor penyimpanan itu, berhasil menemukan dadah bernilai RM125.8 juta.“Hasil siasatan terhadap suspek kemudian membolehkan polis menyerbu tiga lagi lokasi yang dijadikan stor penyimpanan dadah iaitu di sebuah kilang di Taman Mount Austin dan dua buah rumah sewa d Taman Setia Indah di sini.“Dalam serbuan ini, polis menemukan 3.2 tan serbuk ecstasy, 26.1 kilogram (kg) cecair ecstasy dan 117 kg serbuk Erimin 5 yang dianggarkan boleh digunakan kira-kira 11 juta penagih dadah,” katanya kepada pemberita dalam sidang media yang turut dihadiri Timbalannya Khaw Kok Chin, di sini, hari ini.Menurut Ayob Khan, polis turut menyita empat buah kenderaan mewah, wang tunai berjumlah RM5 juta; mata wang asing berjumlah RM231,961; 30 jenis barang kemas bernilai RM124,435; tiga utas jam tangan Rolex bernilai RM250,000 serta 62 akaun bank bernilai RM1.23 juta dalam serbuan sama.“Keseluruhan dadah yang dirampas dan sitaan adalah bernilai RM210.52 juta,” katanya sambil menambah dua lelaki tempatan berusia 34 dan 38 tahun turut telah ditahan masing-masing pada 5.20 petang, 14 Januari di Taman Mount Austin dan 2.30 petang di Taman Gaya, Ulu Tiram semalam kerana dipercayai terbabit dalam sindiket berkenaan.Ayob Khan memberitahu, salah seorang suspek itu adalah mekanik yang bertanggungjawab untuk mengubah suai kompartmen kenderaan, bagi menyimpan dadah.“Sindiket ini beroperasi sejak tahun 2018, dengan menyewa premis kilang dan rumah untuk dijadikan stor penyimpanan dan pemprosesan dadah.“Kedua-dua suspek telah direman selama tujuh hari bermula daripada hari tangkapan untuk disiasat lanjut di bawah Seksyen 39B Akta Dadah Berbahaya 1952,” katanya.Ayob Khan menjelaskan kes terbaharu ini menjadikan nilai keseluruhan dadah yang dirampas sejak 12 Januari lepas berjumlah RM341.79 juta dan oleh itu, pihaknya menjamin akan terus melakukan siasatan susulan bagi mengesan saki baki suspek yang terlibat.


Jepun sahkan kes pertama cacar monyet

Jepun mengesahkan kes pertama cacar monyet pada Isnin melibatkan seorang lelaki berusia 30-an di Tokyo, lapor agensi berita Kyodo memetik kerajaan metropolitan Tokyo.
Lelaki itu telah berkunjung ke negara Eropah pada akhir Jun hingga pertengahan Julai, dan dia disahkan kontak rapat kepada seorang pesakit cacar monyet.
Lelaki itu telah dimasukkan ke hospital, dan mengalami gejala demam, sakit kepala dan ruam sejak 15 Julai.
Para pegawai kerajaan mengadakan mesyuarat bagi membincangkan langkah yang perlu diambil untuk berdepan wabak cacar monyet di negara itu selepas Pertubuhan Kesihatan Sedunia (WHO) pada Sabtu mengisytiharkan wabak penyakit berjangkit itu sebagai kecemasan kesihatan global.
Jangkitan telah dilaporkan di luar Afrika Tengah dan Barat sejak Mei, di mana penyakit itu adalah endemik.
Simptom termasuk demam, ruam, kulit melecet dan nodus limfa bengkak akan kelihatan selepas tempoh inkubasi dari lima hingga 21 hari.


Jangan heret nepotisme PKR ke dalam kerajaan, kata Hamzah

Anwar Ibrahim perlu menarik balik pelantikan anak perempuannya sebagai penasihat kanan ekonomi dan kewangan, kata Ketua Pembangkang Hamzah Zainuddin sambil menyifatkan tindakan itu sama seperti amalan nepotisme yang wujud dalam parti dipimpin perdana menteri itu.
“Perdana menteri perlu menarik balik pelantikan ini. Nepotisme dalam PKR tidak boleh diheret sama ke dalam pentadbiran kerajaan.
“‘Walk the talk please’," kata Hamzahdalam satu kenyataan, sambil menambah berita Nurul Izzah Anwar dilantik sebagai penasihat kanan ekonomi dan kewangan kepada bapanya mendapat kecaman pelbagai pihak.
Hamzah mengingatkan Anwar bahawa pelantikan Nurul Izzah secara pro bono tidak menghalalkan amalan nepotisme, sambil berkata pembelaan perdana menteri terhadap pelantikan anak perempuannya itu sesuatu yang memalukan.

“Ternyata Malaysia Madani hanyalah retorik kosong kerana keutamaan perdana menteri nampaknya tertumpu kepada ahli keluarga sendiri berbanding menyelesaikan isu kos sara hidup, menangani cabaran ekonomi serta meneroka pasaran baharu untuk Malaysia,” tambahnya.
Beliau seterusnya mengingatkan Anwar, Hassan Marican, sudah dinamakan untuk mengetuai pasukan penasihat kepada perdana menteri.
Nurul Izzah, yang tewas di kerusi Permatang Pauh pada Pilihan Raya Umum ke-15 (PRU15) baru-baru ini, mendedahkan pelantikannya berkuat kuasa pada 3 Januari lalu.
Beliau berkata pengalamannya sebagai ahli Parlimen akan digunakan sebaik mungkin untuk melakukan libat urus dengan "pakar dalam mengemudi tadbir urus ekonomi, akauntabiliti dan dasar negara".
Nurul Izzah juga berkata beliau sibuk bertemu dengan kumpulan perniagaan dan pihak berkepentingan sebagai sebahagian daripada persediaan untuk belanjawan akan datang yang akan dibentangkan oleh bapanya.
Dalam pada itu, Anwar mempertahankan pelantikan itu dengan berkata Nurul Izzah layak untuk memegang jawatan tersebut walaupun tidak mempunyai latar belakang ekonomi.
“Saya pun tiada kelulusan berkaitan kewangan tetapi saya pernah jadi menteri kewangan selama lapan tahun (pada 1990-an),” katanya.


Dari ‘DJ radio’ ke ketua menteri Sabah

Berasal dari keluarga petani dan nelayan bermusim, Hajiji Noor merupakan seorang pemidato terbaik dalam pertandingan pidato peringkat sekolah-sekolah menengah di negeri Sabah.Berbekalkan kelulusan dan bakat berhujah, beliau memulakan kerjaya pada 1976 sebagai seorang juruhebah Radio Televisyen Malaysia (RTM) selama setahun.Semangat beliau untuk berkhidmat kepada masyarakat secara langsung membuat beliau menukar kerjaya sebagai Penolong Pegawai Pembangunan di Pejabat Daerah Tuaran pada 1977.Beliau ditawarkan biasiswa kerajaan negeri Sabah untuk melanjutkan pelajaran ke Amerika Syarikat, sehingga memperolehi ijazah Sarjana Muda Pengurusan Ekonomi Masyarakat.Beliau kemudian berkhidmat sebagai pegawai penguasa Kastam dari tahun 1986 hingga tahun 1990.Hajiji pernah menyandang pelbagai jawatan antaranya, setiausaha politik kepada timbalan perdana menteri (Abdul Ghafar Baba), ahli lembaga pengarah Bank Rakyat, pembantu menteri belia dan sukan Sabah, pembantu menteri pembangunan perindustrian Sabah dan pembantu menteri kewangan Sabah.Berkat keikhlasan dan ketabahan sebagai pemimpin sejati, beliau diberi peranan memegang jawatan menteri kerajaan tempatan dan perumahan Sabah.Dengan semangat perjuangan yang tinggi untuk berkhidmat kepada bangsa dan negara, beliau mengorbankan jawatan sebagai pegawai kanan kerajaan untuk menceburkan diri dalam politik secara sepenuh masa.Beliau diberi kepercayaan oleh rakyat di Tuaran, yang memilihnya sebagai ahli Dewan Undangan Negeri (Adun) Sulaman sejak 1990 sehingga kini.Sejak pilihan raya umum (PRU) 1994 hingga PRU 2018, beliau mengekalkan kerusi Dewan Undangan Negeri (DUN) Sulaman atas tiket Umno. Beliau berkhidmat selama enam penggal berturut-turut.Bagaimanapun pada PRU14 beliau keluar dari Umno selepas kerajaan Barisan Nasional tumbang dan menyertai Bersatu.Beliau akan dilantik sebagai ketua menteri Sabah pagi tadi.Gabungan Rakyat Sabah (GRS) yang mewakili Perikatan Nasional (PN), Barisan Nasional (BN) dan PBS berjaya memenangi 38 daripada 73 kerusi DUN pada Pilihan Raya Negeri Sabah ke-16 minggu lalu.


Ringgit terus menyusut berbanding dolar AS pada sesi awal

Ringgit meneruskan penyusutannya berbanding dolar Amerika Syarikat (AS) sewaktu urus niaga dibuka hari ini susulan minat belian bagi dolar AS yang terus meningkat.
Penganalisis berkata pengukuhan dolar AS itu dipacu oleh data Indeks Harga Pengeluar (IHPR) AS yang lebih baik serta spekulasi bahawa Rizab Persekutuan AS akan bertindak mengetatkan pertumbuhan kadar faedah lebih cepat daripada jangkaan awal.
Pada 9 pagi ini, ringgit susut kepada 4.4245/4290 berbanding dolar AS yang berada di paras 4.4020/4060 sewaktu urus niaga berakhir semalam.
Menurut laporan, IHPR AS yang mengukur harga dikenakan oleh pembekal ke atas perniagaan, telah meningkat sebanyak enam peratus tahun ke tahun pada Januari 2023.
Pengarah Urusan SPI Asset Management Stephen Innes berkata pengumuman data IHPR semalam hanya mengesahkan lagi kemungkinan kenaikan kadar faedah bagi tempoh lebih lama.
“Susulan itu, hasil Perbendaharaan 10 tahun AS juga kian meningkat, sekali gus menambah tekanan terhadap aset yang melibatkan tempoh panjang. Perkembangan antara inflasi yang tinggi serta kebimbangan mengenai kemungkinan lebih banyak kenaikan kadar faedah, menyebabkan saham-saham AS terus diasak tekanan.
“Biarpun keadaan ini menjadi dorongan positif untuk dolar AS dengan peningkatan hasil dan saham yang rendah, haluan di masa depan juga bergantung kepada reaksi Fed terhadap perkembangan itu. Jika kemelesetan mulai ketara, saya menjangkakan dolar AS akan terjejas dan pada masa ini adalah sukar untuk menangani keadaan sedemikian,” katanya kepada Bernama.
Di peringkat tempatan, Kementerian Kewangan berkata susulan spekulasi, ringgit telah mengekang aliran penurunan dan meningkat sebanyak 10 peratus bagi tempoh 1 November, 2022-8 Februari, 2023 untuk mencecah RM4.2983 berbanding dolar AS.
Berikutan sentimen risiko pelabur global yang kian baik, ringgit juga mengukuh berbanding mata wang rakan dagang utama Malaysia sebagaimana dipaparkan oleh kadar pertukaran efektif nominal (NEER) ringgit yang meningkat sebanyak 3.2 peratus dalam tempoh yang sama, kata kementerian itu dalam kenyataan semalam.
Dalam pada itu, ringgit diniagakan rendah berbanding kumpulan mata wang utama kecuali pound Britain yang menokok kepada 5.2921/2975 daripada 5.3075/3123 pada akhir urus niaga semalam.
Unit tempatan itu susut berbanding yen kepada 3.2962/2998 daripada 3.2883/2915, rendah berbanding dolar Singapura kepada 3.3070/3109 daripada 3.2989/3024 serta turun berbanding euro kepada 4.7165/7213 daripada 4.7101/7144.


561 kes Covid-19 hari ini, 2 kematian baru direkodkan

Sebanyak 561 kes baru dicatatkan hari ini, menjadikan jumlah kes komulatif dalam kepada 15,657.Daripada jumlah tersebut sebanyak 553 merupakan jangkitan tempatan dan lapan kes import.Sebahagian besar kes dilaporkan berlaku di Sabah iaitu 488 jangkitan baru, 26 di Selangor dan 16 di Kedah.Dua lagi kes kematian dilaporkan, menjadikan jumlah keseluruhan 157.Sebanyak 133 kes sembuh baru menjadikan jumlah sembuh 10,913 atau 69.70%.Jumlah kes aktif adalah 4,587 dengan 90 pesakit berada di unit rawatan rapi termasuk 29 memerlukan bantuan alat pernafasan.


Pembahagian kerusi PN sudah selesai 95%, kata Takiyuddin

Proses pembahagian kerusi antara parti komponen dalam Perikatan Nasional (PN) di enam negeri untuk menghadapi Pilihan Raya Negeri (PRN) sudah 95% selesai, kata Setiausaha Agung PAS Takiyuddin Hassan.
Beliau berkata PN bakal menggunakan formula sepertimana pada Pilihan Raya Umum ke-15 (PRU15) untuk menghadapi PRN ini termasuk menggunakan logo bulan di Kelantan dan Terengganu manakala logo PN di Pulau Pinang, Kedah, Selangor dan Negeri Sembilan.
"Dalam konteks PN, boleh dikatakan 95 peratus sudah diselesaikan pembahagian kerusi antara parti-parti komponen dan terpulanglah kepada parti tersebut untuk menentukan calon.
"Sudah tentunya garis panduan bagi penentuan calon adalah yang boleh memenangkan dan akan diletakkan di kerusi yang telah diperuntukkan masing-masing," katanya kepada pemberita pada Majlis Sambutan Aidilfitri di Kota Bharu hari ini.
Takiyuddin yang juga Ahli Parlimen Kota Bharu berkata pada 24 Mei ini akan ada satu lagi mesyuarat pembahagian kerusi di dua negeri di Pantai Barat manakala di negeri-negeri lain sudah hampir selesai.


Felda dijangka kembali untung pada 2023, kata menteri

Kerajaan sedang dan akan mengambil pelbagai langkah berkesan bagi memastikan Felda bukan hanya mampu pulih daripada kerugian dan berdaya saing seperti syarikat perladangan lain pada 2023, kata Menteri di Jabatan Perdana Menteri (Ekonomi) Mustapa Mohamed.Katanya, bagi memastikan Felda mencapai kemampanan kewangan dan kelestarian, mesyuarat jemaah menteri pada 14 Oktober lalu meluluskan pelan pemulihan Felda.Mustapa berkata, antara syor yang diluluskan adalah penerbitan sukuk yang dijamin kerajaan berjumlah RM9.9 bilion termasuk RM6 bilion daripadanya akan digunakan bagi mengurangkan bebanan hutang Felda.Beliau berkata manakala bakinya akan digunakan untuk meningkatkan pendapatan teras iaitu melalui pengambilalihan pegangan saham FGV serta melaksanakan penamatan perjanjian pajakan tanah.“Pemulihan Felda tidak lengkap dengan tindakan kerajaan semata-mata. Oleh itu, pihak pengurusan Felda diarahkan untuk memantapkan lagi pengurusannya.“Pengurusan Felda merangka model baru Felda yang berteraskan kepada penambahbaikan tadbir urus, operasi ladang yang lebih cekap, warga peneroka, pendidikan, penyelidikan dan pembangunan (R&D) serta penggunaan teknologi bagi memastikan Felda berada di tahap yang lebih mandiri dan lestari.“Bagi memastikan petunjuk prestasi utama yang ditetapkan dicapai, Jawatankuasa Pemantauan Pelaksanaan dan Keberkesanan Pelan Pemulihan Felda ditubuhkan. Kita perlu melihat ke hadapan,” katanya di Dewan Rakyat hari ini.Beliau berkata demikian bagi menjawab soalan Ahmad Nazlan Idris (BN-Jerantut) yang meminta perdana menteri menyatakan pelan perancangan Kerajaan bagi memulihkan kembali aliran tunai dan juga hutang korporat Felda.Mengulas lanjut, Mustapa berkata jawatankuasa berkenaan yang dipengerusikan bekas menteri, Abdul Wahid Omar akan memantau pelaksanaan langkah-langkah ini dengan rapi agar ia dilaksanakan dengan lebih berkesan dan lancar.“Langkah-langkah pemulihan tersebut dijangka membawa hasil positif ke atas Felda pada tahun 2023. Ini akan dapat memastikan Felda mencapai kejayaan seperti mana syarikat-syarikat perladangan utama yang lain.“Kita berharap segala usaha yang sedang dan akan dilakukan dapat memastikan Felda berada di landasan yang lebih teguh bagi melunaskan tanggungjawabnya sebagai agensi yang membela nasib lebih daripada 100 ribu keluarga peneroka tanpa kebergantungan kepada kerajaan.”Terdahulu, Mustapa mendedahkan Felda mula mengalami kerugian pada 2013 selepas penyenaraian FGV ke Bursa Malaysia pada tahun 2012 dan kehilangan sumber pendapatan yang penting serta harga kelapa sawit yang kurang memberangsangkan.Beliau berkata, keadaan itu diburukkan lagi dengan hutang peneroka yang tinggi dan kadar kutipan hutang yang tidak memberangsangkan.“Bagi memastikan operasi harian dan komitmen perkhidmatan kepada warga peneroka berjalan dengan lancar, Felda terpaksa membuat pinjaman dan kini menanggung jumlah hutang yang tinggi mencecah RM10.7 bilion.“Bagaimanapun, pada September tahun ini, Felda memaklumkan kerajaan ia tidak mampu membayar balik beberapa hutangnya dan mempunyai masalah kecairan sebanyak RM1.3 bilion.“Justeru, kerajaan bersetuju untuk memberikan moratorium selama dua tahun kepada Felda untuk salah satu daripada hutangnya dan sebuah institusi yang lain memberi moratorium selama enam bulan,” katanya.


Benarkan pemerhati antarabangsa, kata ERC kepada Putrajaya

Jawatankuasa Khas Pembaikan Sistem dan Undang-undang Pilihan Raya (ERC) mencadangkan Putrajaya menjemput pemerhati antarabangsa bagi memantau perjalanan pilihan raya umum, lebih tiga dekad selepas kerajaan membenarkan pemerhati dari negara-negara Komanwel.Cadangan mengundang pemerhati antarabangsa adalah antara 49 syor dikemukakan ERC kepada kerajaan pada Ogos.ERC berkata, membenarkan kehadiran pemerhati antarabangsa akan mengukuhkan lagi kredibiliti pilihan raya di Malaysia seperti menjadi amalan di Filipina, Indonesia dan Thailand.Bagaimanapun menurut ERC, kerajaan perlu menggubal undang-undang bagi membolehkan kehadiran pemerhati antarabangsa dan tempatan untuk memantau perjalanan pilihan raya umum.“Ia dilihat sebagai salah satu amalan bagi memastikan pilihan raya dapat dilaksanakan dengan bebas dan adil,” kata ERC dalam laporan yang dilihat MalaysiaNow.“Amalan ini merupakan satu kelaziman bagi negara-negara demokrasi maju yang meletakkan peruntukan dalam kerangka perundangan agar pilihan raya dilaksanakan dengan kehadiran pasukan pemerhati tempatan atau antarabangsa.”ERC berkata, amalan ini menjadikan sistem demokrasi Malaysia setaraf dengan negara-negara maju yang sangat menekankan aspek pemerhatian pilihan raya oleh pihak berkecuali.Bekas perdana menteri Dr Mahathir Mohamad dan Tengku Razaleigh Hamzah.Satu-satunya pilihan raya umum yang membenarkan kehadiran pemerhati antarabangsa ialah pada tahun 1990.Ia merupakan pilihan raya umum selepas Umno yang dipimpin Dr Mahathir Mohamad pada ketika itu, berdepan dengan perpecahan terbesar apabila dicabar putera Kelantan Tengku Razaleigh Hamzah untuk jawatan tertinggi parti.Umno berpecah dan pendaftarannya dibatalkan dengan Razaleigh memimpin Parti Melayu Semangat 46 yang bekerjasama dengan PAS pada pilihan raya umum 1990.Pada 2008, pemerhati tempatan yang menggelarkan diri mereka sebagai Malaysian For Free and Fair Elections (Mafrel) dibenarkan untuk memantau perjalanan pilihan raya umum oleh Pengerusi Suruhanjaya Pilihan Raya (SPR) Abdul Rashid Abdul Rahman.Rashid yang kini memimpin ERC ditugaskan oleh kerajaan Pakatan Harapan (PH) sebelum ini untuk mengkaji kelemahan sistem pilihan raya di Malaysia.Rashid baru-baru ini menzahirkan keyakinan kerajaan akan menerima kesemua 49 syor dikemukakan ERC.Antaranya ialah menghapuskan “teka-teki” tarikh pilihan raya yang memberikan kelebihan kepada kerajaan memerintah berbanding pembangkang.Pendaftaran pengundi automatikDalam laporan yang dikemukakan kepada Putrajaya, ERC turut mencadangkan kerajaan melaksanakan sistem pendaftaran pengundi secara automatik bagi memastikan setiap warganegara yang layak mengundi, boleh mengundi dalam pilihan raya.Pegawai SPR semasa Pilihan Raya Negeri (PRN) Sabah. Gambar: Bernama“Daftar Pemilih merupakan salah satu elemen teras dalam memastikan pilihan raya yang dijalankan adalah bebas, adil, dan telus atau disebut sebagai pilihan raya yang kredibel.“Bagi memberi kemudahan kepada rakyat Malaysia untuk mengundi, ERC menyokong pelaksanaan cadangan supaya sistem pendaftaran pengundi secara automatik diperkenalkan bagi menggantikan sistem pendaftaran sedia ada,” kata laporan itu.Tahun lepas Parlimen meluluskan akta untuk membolehkan pendaftaran pengundi secara automatik dan bagi membenarkan rakyat berusia 18 tahun mengundi dan menjadi calon pilihan raya.Bagaimanapun, untuk melaksanakan pendaftaran pengundi secara automatik memerlukan kerajaan meminda Perlembagaan Persekutuan dan Peraturan-Peraturan Pilihan Raya (Perjalanan Pilihan Raya) 1981, kata bekas pengerusi SPR, Azhar Azizan Harun.Satu kerusi bagi setiap calonSelain itu, ERC turut mencadangkan setiap calon hanya dibenarkan bertanding di satu kerusi sahaja.Pada ketika ini terdapat ahli politik kanan yang memegang dua mandat serentak iaitu sebagai ahli Parlimen dan ahli Dewan Undangan Negeri (Adun).“ERC mencadangkan supaya satu dasar ditetapkan agar seorang calon hanya boleh bertanding bagi satu kerusi pilihan raya.“Pada peringkat awal amalan demokrasi di Malaysia, realitinya hanya terdapat sekumpulan kecil rakyat yang mempunyai pendidikan dan berkelayakan untuk menjadi wakil rakyat. Bagaimanapun situasi pada masa hari ini sudah berubah dan semakin ramai rakyat Malaysia yang berkelayakan untuk menjadi wakil rakyat,” kata laporan ERC.Antara yang memegang jawatan ahli Parlimen dan Adun pada ketika ini ialah Muhyiddin Yassin (Parlimen Pagoh, Adun Gambir), Ahmad Faizal Azumu (Parlimen Tambun, Adun Chenderiang) dan Mohamed Azmin Ali (Parlimen Gombak, Adun Bukit Antarabangsa).Selain itu Bung Moktar Radin (Parlimen Kinabatangan, Adun Lamag), Lim Guan Eng (Parlimen Bagan, Adun Air Putih), Mohd Shafie Apdal (Parlimen Semporna, Adun Senallang), Salahuddin Ayub (Parlimen Pulai, Adun Simpang Jeram), Mukhriz Mahathir (Parlimen Jerlun, Adun Jitra) dan Saifuddin Nasution Ismail (Parlimen Kulim Bandar Baru, Adun Pantai Jerejak).Tingkatkan penyertaan wanitaDisebabkan hampir 50% daripada pengundi di Malaysia ialah wanita, ERC turut mencadangkan agar penetapan dasar 30% calon wanita dalam senarai calon pilihan raya parti-parti politik.“Cadangan ini juga sejajar dengan semangat untuk meningkatkan jumlah penyertaan wanita dalam bidang politik, pentadbiran dan pembuatan keputusan,” kata ERC.


Sorry.


Agong kirim sejambak bunga kepada Takiyuddin di hospital

Menteri di Jabatan Perdana Menteri Takiyuddin Hassan menerima kejutan dari istana hari ini berbentuk hadiah sempena mendoakan kesembuhan kesihatan dari Yang di-Pertuan Agong, MalaysiaNow dimaklumkan.Difahamkan, Istana Negara mengirim sejambak bunga kepada Takiyuddin, yang kini beransur pulih setelah menjalani pembedahan jantung minggu ini di sebuah hospital swasta di Kuala Lumpur.Kiriman bunga dari istana itu tampil selepas suhu politik menjadi panas di Dewan Rakyat minggu lalu berikutan teguran Istana Negara berhubung pembatalan ordinan darurat yang diumumkan Takiyuddin.Dewan Rakyat kini ditangguhkan selepas beberapa kes Covid-19 dikesan di sekitar kawasan Parlimen.Kenyataan istana minggu lalu antara lain mengkritik Takiyuddin kerana mendahulukan pengumuman sebelum mendapat perkenan Agong berkenaan pembatalan semua ordinan darurat.Disebabkab itu, tercetus gesaan daripada pembangkang supaya beliau meletakkan jawatan, menuduh pemimpin PAS itu menderhaka terhadap Agong.Semalam, sejumlah ahli Parlimen pembangkang diketuai Pengerusi Pakatan Harapan Anwar Ibrahim berarak dari Dataran Merdeka ke bangunan Parlimen, menggesa Perdana Menteri Muhyiddin Yassin meletak jawatan juga kerana didakwa menderhaka terhadap Agong.


Anwar harus pecahkan monopoli Melayu dalam perkhidmatan awam, kata DAP

Timbalan Ketua Menteri II Pulau Pinang P Ramasamy menggesa Anwar Ibrahim melakukan reformasi dalam perkhidmatan awam, menyebut sektor itu kini hanya dikuasai oleh orang Melayu susulan dasar yang dilaksanakan oleh bekas perdana menteri Dr Mahathir Mohamad.
"Hujah lama yang memihak kepada penguasaan Melayu dalam perkhidmatan awam bagi mengimbangi penguasaan ekonomi Cina tidak boleh lagi diguna pakai," kata pemimpin DAP itu.
"Ini adalah antara hujah yang digunakan oleh bekas perdana menteri Mahathir Mohamad untuk menginstitusikan hegemoni Melayu dalam sektor awam khususnya perkhidmatan awam," kata Ramasamy, sambil menambah terdapat "diskriminasi kaum secara rahsia" apabila ia berkaitan dengan prospek kenaikan pangkat bagi bukan Melayu dalam sektor awam.
Ramasamy berkata terdapat dasar "mengimbangi" penguasaan ekonomi Cina dengan membawa masuk pelabur asing, serta melalui pertumbuhan syarikat berkaitan kerajaan.
"Memandangkan kepelbagaian ekonomi mengenai pemilikan dan kawalan adalah tidak masuk akal untuk memastikan perkhidmatan awam kekal sepenuhnya di tangan orang Melayu.
“Dasar perkauman seperti itu tidak boleh dipertahankan lagi, bukan apabila kerajaan perpaduan berkuasa," katanya, menggunakan frasa itu bagi menggambarkan kerajaan campuran perdana menteri yang dibentuk selepas pilihan raya umum tahun lalu.
Sambil menyifatkan Anwar sedar keperluan untuk memecahkan monopoli orang Melayu terhadap perkhidmatan awam, Ramasamy berkata beliau tidak bersetuju dengan alasan bahawa orang bukan Melayu menjauhkan diri daripada perkhidmatan awam kerana kekurangan prospek kenaikan pangkat.
Beliau berkata kerajaan sedia ada tidak boleh bersikap acuh tak acuh, sebaliknya perlu membatalkan segera dasar yang diperkenalkan Mahathir.
“Anwar dan Mahathir amat berlawanan dari segi ideologi, dan sudah tentu Anwar tidak boleh lupa bahawa usaha melawan kerakusan Mahathirisme antara lain bermula dengan mereformasikan perkhidmatan awam.
"Agenda reformis di bawah kerajaan perpaduan mungkin tenggelam, tetapi dengan Pakatan Harapan (PH) sebagai pengemudinya, ia tidak akan tersasar daripada apa yang dijanjikan kepada rakyat."


Kes harian kekal di bawah paras 5,000

Malaysia merekodkan kes baru sebanyak 4,701 hari ini menjadikan jumlah keseluruhan kes kini adalah sebanyak 2,501,966. 5,382 pesakit juga direkodkan sembuh, menjadikan jumlah keseluruhan pesakit sembuh sebanyak 2,407,205.Dalam pada itu, kes yang memerlukan rawatan di unit rawatan rapi (ICU) adalah sebanyak 544 kes di mana 527 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 280 kes di mana 212 adalah kes Covid-19.Dari 4,701 kes harian yang dilaporkan pada hari ini, 88 kes (1.9%) adalah daripada Kategori Tiga, Empat, dan Lima, dan 4,613 kes (98.1%) lagi adalah terdiri daripada Kategori Satu dan Dua.


Inflasi tahunan New Zealand catat angka tertinggi sejak 30 tahun

Indeks harga pengguna New Zealand meningkat 7.3% pada suku Jun 2022 tahun ke tahun, paras tertinggi dalam tempoh 32 tahun berikutan kenaikan harga di sektor pembinaan dan petrol, lapor Xinhua, memetik jabatan negara itu, Stats NZ pada Isnin.
Kenaikan 7.3% itu susulan peningkatan tahunan sebanyak 6.9% pada suku Mac 2022, sebelum ini, kenaikan tahunan terbesar sejak peningkatan 7.6% pada suku Jun 1990 yang berlaku sejurus selepas pengenalan Akta Rizab Bank New Zealand 1989 untuk menangani inflasi yang tinggi ketika itu.
Menurut Stats NZ, pemacu utama inflasi tahunan yang tinggi pada suku Jun 2022 adalah sektor perumahan dan utiliti isi rumah, berikutan kenaikan harga di sektor pembinaan dan sewa untuk perumahan.
Harga bagi pembinaan kediaman baru meningkat 18% pada suku itu berbanding suku Jun 2021, kata laporan itu.
"Isu rantaian bekalan, kos buruh dan permintaan yang lebih tinggi terus meningkatkan kos pembinaan rumah baru," kata Pengurus Besar Stats NZ Jason Attewell dalam satu kenyataan.
Peningkatan tahunan sebanyak 18% pada tahun hingga suku Jun menyusul lonjakan 18% pada Mac dan kenaikan 16% pada Disember 2021, kata Attewell.
Penyumbang kedua terbesar kepada inflasi tahunan adalah sektor pengangkutan, berikutan kenaikan harga petrol dan diesel, katanya.
Harga petrol naik 32% pada suku Jun 2022, kenaikan tahunan terbesar sejak suku Jun 1985. Dalam tempoh yang sama, harga diesel melonjak 74%, menurut statistik itu.


PKR ‘tiada peluang’ di Sarawak, kata pemimpin PBB

Naib Presiden Parti Pesaka Bumiputera Bersatu (PBB) Abdul Karim Rahman Hamzah hari ini meramalkan PKR tidak akan mempunyai peluang untuk memenangi sebarang kerusi dalam Pilihan Raya Negeri (PRN) Sarawak yang bakal diadakan.Bercakap pada sidang media di Kuching, beliau berkata PKR kini berada di kedudukan paling lemah di bawah kepimpinan sekarang.“Saya tak percaya PKR ada sebarang peluang sekarang ini,” katanya ketika diminta mengulas peluang parti diketuai Anwar Ibrahim itu dalam PRN Sarawak.“Mereka mungkin akan bertanding lebih dari 41 kerusi seperti pilihan raya lepas. Mereka bertandung di banyak kerusi tetapi hanya dapat tiga kerusi. Kali ini, mereka tak akan dapat apa-apa kerusi.”Dua ketua PKR negeri itu keluar parti pada tahun lalu.Pimpinan veterannya, Baru Bian mengumumkan keluar PKR sewaktu awal krisis politik berlaku pada 2020, dan terbaru ahli Parlimen Julau Larry Sng, yang diamanahkan untuk mengetuai PKR negeri itu selepas Baru keluar parti, turut memutuskan untuk keluar parti dan kekal menjadi ahli Parlimen Bebas.PKR yang sebelum ini memiliki enam ahli Parlimen di Sarawak, kini hanya memiliki seorang ahli Parlimen: iaitu Ahli Parlimen Miri Michael Teo.Ia juga turut kehilangan kesemua wakil rakyat di DUN Sarawak.Menurutnya, pandangan itu adalah berdasarkan pembacaannya terhadap situasi ketika ini, dan mengakui mungkin pandangan beliau tersebut kedengaran “angkuh”.“Namun dengan keadaan kepimpinan PKR ketika ini, mereka tak akan dapat apa-apa kerusi, walaupun satu kerusi,” katanya.Dengan keadaan parti yang terumbang-ambing, katanya, GPS dengan senang dapat memenangi PRN.“Saya yakin GPS bakal menang bergaya, sekurang-kurangnya dua pertiga atau empat perlima majoriti. Saya yakin.”Karim juga turut berkata calon PKR bagi ketua menteri bakal bertanding di kerusi Asajaya.“Namun berdasarkan maklumat yang saya dapat, ada tiga calon dari PKR, bukan satu. Ketika ini, ketiga-tiga calon dari parti yang sama keliling Asajaya, cuba untuk lobi bertanding di sana.“Saya tak tahu kenapa Asajaya sangat penting untuk mereka. Jika begini, saya alu-alukan seberapa ramai calon mereka mahu letak – biar ada pesta di Asajaya,” katanya.Menurut Karim, beliau gemar pertembungan banyak penjuru, dan percaya SPR pun juga menyukainya.“Lebih banyak pertembungan adalah satu hal yang baik untuk kerajaan,” katanya.


J-Kom tidak bersifat politik seperti Jasa, kata menteri

Jabatan Komunikasi Komuniti (J-Kom) yang sebelum ini dikenali sebagai Jabatan Hal Ehwal Khas (Jasa) tidak lagi bersifat politik semata-mata, kata Menteri Komunikasi dan Multimedia Saifuddin Abdullah.Katanya, semua program yang disusun akan melibatkan pelbagai kaum dan semua lapisan masyarakat.“J-kom tidak akan bersifat politik, itu sangat penting. Ia akan bersifat berbilang kaum, dan akan disusun mengikut daerah dan bukannya kawasan Parlimen.“Ini lebih sesuai untuk sebuah agensi kerajaan,” katanya dalam wawancara bersama media sempena ulang tahun pentadbiran Perikatan Nasional (PN).Katanya, program pertama J-Kom adalah mengenai komunikasi untuk orang kelainan upaya (OKU).Bagaimanapun, menurut Saifuddin J-Kom ketika ini masih belum beroperasi, tetapi akan mengiklankan kekosongan jawatan dalam masa terdekat.“Perkara pertama yang anda akan dengar daripada J-Kom adalah mengenai komunikasi untuk orang kelainan upaya.“Kami tidak mempunyai juru bahasa isyarat bertauliah yang cukup.“Kami mahu setiap daerah memiliki seorang juru bahasa isyarat … sehingga setiap kali ada majlis kerajaan, akan ada juru bahasa isyarat.”Tambahnya, jurubahasa itu tidak perlu menjadi kakitangan sepenuh masa J-Kom, tetapi sekurang-kurangnya dapat dilatih oleh jabatan itu.Pelaksanaan ini dilakukan berikutan keluhan yang diterima apabila juru bahasa isyarat di televisyen mempunyai ruang yang terlalu kecil untuk mereka.“Sekiranya anda tidak dapat mendengar apa yang dikatakan oleh seseorang, anda dapat menambah volume, tetapi jika anda tidak dapat melihat jurubahasa anda tidak boleh membesarkannya,” katanya.J-Kom sebelum ini dilanda kontroversi apabila mendapat peruntukan RM85.5 juta bawah Belanjawan 2021 atas nama Jasa.Sebelum Belanjawan 2021 dibahaskan di Dewan Rakyat, pengkritik termasuk beberapa bekas menteri mengatakan belanjawan baru itu agak berlebihan.Namun selepas menerima bantahan, peruntukan untuk J-Kom yang dijenamakan semula itu dikurangkan menjadi RM40.5 juta.Sementara itu menjawab mengenai sama ada kerajaan PN meneruskan program yang dilaksanakan kerajaan Pakatan Harapan (PH) sebelum ini katanya ia masih diteruskan berdasarkan pelan strategik 2019-2023.“Pelan strategik 2019-2023 masih diteruskan bagaimanapun kita review juga semua pelan tersebut bagi mengikut kesesuaian pandemik Covid-19 yang mula melanda negara tengah tahun lepas dan akhir tahun ini.“Jadi ini bermakna KKMM ada buat perubahan sedikit sana sini dan fokus kepada satu dua perkara baru.”


Bank Negara naikkan kadar faedah pinjaman untuk tangani inflasi

Bank Negara Malaysia (BNM) menaikkan Kadar Dasar Semalaman (OPR) sebanyak 25 mata asas kepada 2% pada mesyuarat Jawatankuasa Dasar Monetari (MPC) ketiganya tahun ini.Dalam Kenyataan Dasar Monetari semalam, BNM berkata kadar tertinggi dan terendah koridor bagi OPR turut dinaikkan, masing-masing kepada 2.25% dan 1.75%.Menurut bank pusat, pembukaan semula ekonomi global yang berterusan serta keadaan pasaran pekerja yang bertambah baik terus menyokong pemulihan kegiatan ekonomi.Hal ini telah mengurangkan sebahagian daripada kesan konflik ketenteraan di Ukraine dan langkah-langkah pembendungan yang ketat di China.“Tekanan inflasi telah meningkat secara mendadak disebabkan oleh kenaikan harga komoditi, rantaian bekalan yang tertekan dan keadaan permintaan yang kukuh, khususnya di Amerika Syarikat.BNM berkata, kesannya, beberapa bank pusat dijangka membuat pelarasan pada penetapan dasar monetari mereka pada kadar yang lebih pantas bagi mengurangkan risiko inflasi.Prospek pertumbuhan global akan terus dipengaruhi oleh perkembangan berhubung konflik di Ukraine, Covid-19, keadaan rantaian bekalan global, kejutan harga komoditi dan volatiliti pasaran kewangan.Sementara itu, bank pusat berkata, bagi ekonomi Malaysia, penunjuk terkini menunjukkan pertumbuhan yang lebih kukuh, didorong oleh permintaan dalam negeri yang lebih mantap dalam keadaan pertumbuhan eksport yang mampan.Pasaran pekerja terus disokong oleh kadar pengangguran yang lebih rendah, penyertaan tenaga kerja yang lebih tinggi dan prospek pendapatan yang lebih baik, katanya.Peralihan ke fasa endemik pada 1 April, 2022 akan memperkukuh kegiatan ekonomi, sejajar dengan pelonggaran sekatan selanjutnya dan pembukaan semula sempadan antarabangsa.“Aktiviti dan prospek pelaburan juga bertambah baik, disokong oleh realisasi projek berbilang tahun dan prospek pertumbuhan yang positif,” katanya.Bagaimanapun, BNM menjelaskan risiko terhadap pertumbuhan masih wujud, termasuk pertumbuhan global yang lebih lemah daripada jangkaan, konflik geopolitik yang berterusan, gangguan rantaian bekalan yang bertambah teruk dan perkembangan buruk berhubung Covid-19.Inflasi keseluruhan diunjurkan berpurata antara 2.2% hingga 3.2% pada 2022.“Memandangkan peningkatan kegiatan ekonomi dalam keadaan tekanan kos yang berlarutan, inflasi asas seperti yang diukur oleh inflasi teras dijangka meningkat untuk mencatatkan purata antara 2% hingga 3% pada 2022.“Bagaimanapun, tekanan harga menaik akan dibendung sebahagiannya oleh kawalan harga sedia ada dan lebihan kapasiti yang berterusan dalam ekonomi,” katanya. Sementara itu, prospek inflasi terus dipengaruhi oleh perkembangan harga komoditi global yang berpunca terutamanya daripada konflik ketenteraan yang berterusan di Ukraine serta gangguan berkaitan bekalan yang berlanjutan, di samping langkah-langkah dasar dalam negeri mengenai harga yang ditadbir.Sepanjang krisis Covid-19, OPR dikurangkan sebanyak 125 mata asas secara kumulatif kepada paras terendah yang belum pernah dicatatkan sebelum ini iaitu 1.75% bagi memberikan sokongan terhadap ekonomi.BNM berkata keadaan pandemik yang pertama kali berlaku sehingga memerlukan tindakan sedemikian, kini telah reda.“Dengan pertumbuhan dalam negeri yang semakin kukuh, MPC mengambil keputusan untuk mula mengurangkan tahap akomodasi monetari.“Pengurangan ini akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil,” tambahnya.


Lebih 86,000 tan metrik sampah ditarik keluar dari Sungai Klang sejak 2016

Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata jumlah sampah yang dikeluarkan dari Sungai Klang sejak 2016 terus mencatatkan penurunan manakala tahap kualiti air di sungai itu berjaya ditingkatkan.
Beliau berkata kualiti air Sungai Klang, yang sebelum ini di kelas empat dan lima, kini mencapai kelas tiga serta mencecah kelas pertama pada musim hujan manakala masalah bau juga semakin berkurangan.
“Penggunaan dua jentera pembersihan sungai (Interceptor) sejak 2019 dilihat sangat memberangsangkan dalam 'menangkap' sampah sarap terutama plastik dan ini menunjukkan kejayaan pencapaian kerajaan negeri iaitu Menteri Besar Selangor (Pemerbadanan) atau (MBI) dan syarikat Landasan Lumayan Sdn Bhd (LLSB)," katanya kepada pemberita selepas melawat taman paya bakau Mangrove Point di Pelabuhan Klang semalam.
Terdahulu, Nik Nazmi menyaksikan majlis menandatangani kolaborasi di antara LLSB dengan Pertubuhan Bangsa-Bangsa Bersatu bagi Jaringan Malaysia dan Brunei.
LLSB dalam kenyataan hari ini memaklumkan melalui inisiatif Gerbang Maritim Selangor (SMG), sampah terapung seberat 86,021 tan metrik atau bersamaan berat 470 pesawat Boeing 747 telah ditarik keluar dari sungai itu.
"Pengurangan pengeluaran sampah tahunan sebanyak 63% antara 2016 dan 2022 melepasi petunjuk prestasi utama Fasa 1 yang meletakkan sasaran pengurangan sebanyak 40 peratus.
"Pada tahun lepas, projek itu menyaksikan pengeluaran 6,117 tan metrik sampah terapung sebulan berbanding garis dasar pada 2016 sebanyak 16,408 tan metrik sebulan," katanya.


‘Macam ikan sardin dalam tin’: Bekas banduan gambarkan pengalaman ‘tidak berperikemanusiaan’ di penjara Singapura

Sebuah Laporan oleh sebuah kumpulan hak asasi manusia memberikan sedikit gambaran mengenai keadaan yang berlaku di penjara Singapura, di mana sejak kebelakangan ini menjadi tumpuan antarabangsa berikutan pelaksanaan hukuman mati terhadap keldai dadah menyaksikan seorang banduan kurang upaya (OKU) mental, Nagaenthran K Dharmalingam digantung sampai mati walaupun menerima bantahan ramai.Dalam laporan yang bertajuk “‘You Don’t See the Sky’: Life Behind Bars in Singapore”, The Transformative Justice Collective (TJC) mewawancara 36 bekas banduan yang terdiri daripada 27 lelaki, lapan wanita dan seorang wanita transgender.Majoriti responden berasal daripada etnik Melayu atau India. Lebih separuh daripada mereka pernah berada di pusat pemulihan dadah di Singapura, selain “sebilangan besar” menjalani hukuman penjara kerana kesalahan berkaitan dadah.Responden ditanya mengenai keadaan dalam penjara, bagaimana mereka dilayan dalam lingkungan sistem penjara, dan perasaan mengenai kedua-dua perkara itu.Laporan tersebut menyifatkan sistem penjara di Singapura sebagai “sangat ketat”, selain keadaan sel yang serba kekurangan dan tidak berperikemanusiaan.Salah seorang banduan berkata mereka dimasukkan ke dalam sel yang sempit secara beramai-ramai “seperti ikan sardin dalam tin” di mana empat banduan diletakkan di sel yang berukuran kira-kira 2.5m X 2.5m, termasuk ruang untuk tandas.“Mereka (banduan) tidur di atas lantai simen yang keras dan hanya diberi tikar nipis untuk berbaring. Ruang hampir tidak cukup antara penghuni sel untuk tidur berbaring,” kata laporan itu.Keadaan yang digambarkan dalam laporan ini adalah tidak selari dengan garis panduan yang dikeluarkan sebuah organisasi Britain, Association for the Care and Resettlement of Offenders.Ia juga turut dilihat bercanggah dengan Peraturan Mandela yang menetapkan piawaian beberapa aspek termasuk saiz sel tahanan, penghunian, tempat tidur, pencahayaan dan pengudaraan.Laporan TJC juga mendakwa penjara di Singapura turut mengamalkan apa yang disifatkan sebagai “hukuman di luar undang-undang” seperti rotan, pengasingan, dan dinafikan untuk berada di kawasan lapang penjara.“Banduan tidak dibenarkan bersenam di dalam sel, sementara hak (mereka) untuk melakukan aktiviti-aktiviti seperti kaunseling, lawatan keluarga, program kerja dan rekreasi tidak dijamin,” tambahnya.Menurut laporan itu, kemudahan seperti pengudaraan dan kipas juga tidak disediakan. Ramai responden turut memberitahu TJC bahawa kekurangan ruang, ketiadaan rangsangan mental dan tidur yang terganggu menyebabkan mereka mengalami perasaan “hendak jadi gila”.Seorang bekas banduan juga turut menggambarkan keadaannya kesihatan mental yang merosot dan mempersalahkan oleh keadaan dalam sel.“Kadang-kadang apa yang anda perlukan adalah tempat untuk menangis, dan melepaskan emosi. Di penjara, perkara itu adalah mustahil,” katanya.Seorang lagi responden berkata rasa kecewa dan sentiasa gelisah dalam ruang kurungan sering menyebabkan berlaku pergaduhan dalam kalangan banduan.Laporan itu juga memetik beberapa keadaan di mana komunikasi antara banduan dengan peguam mereka dihantar ke Jabatan Peguam Negara.TJC berkata sistem penjara Singapura gagal memenuhi objektif untuk usaha pemulihan dan penjagaan banduan, selain turut mengkritik mengkritik kempen insititusi itu yang dikatakan akan memberi lebih banyak peluang kepada bekas banduan.“Naratif kerajaan berhubung tahanan penjara, termasuk Yellow Ribbon Project – yang hanya mempamerkan kisah kejayaan individu yang dipulihkan – tidak memasukkan pengalaman mereka yang trauma dan didera dalam sistem yang menunjukkan sifat menjatuhkan maruah dan hak banduan,” katanya.


Umno tiada pilihan selain bekerjasama dengan Bersatu, kata setiausaha agung BN

Umno sudah tiada pilihan selain bekerjasama dengan Bersatu pada Pilihan Raya Umum ke-15 (PRU15) sekiranya mahu terus bersama-sama dengan PAS dalam Muafakat Nasional (MN), kata Setiausaha Agung Barisan Nasional (BN) Annuar Musa.Menteri wilayah persekutuan itu berkata, ini kerana PAS bertegas bahawa Umno mesti turut menjadi rakan sekutu dengan Bersatu.“Dalam kajian kita, Umno dan PAS ada kekuatan sendiri dan memang boleh menang (dalam PRU akan datang).“Tapi tanya PAS, adakah PAS boleh menerima idea hanya Umno dan PAS dan tinggalkan Bersatu?” kata ahli Parlimen Ketereh itu dalam wawancara bersama Ketua Penerangan Umno Shahril Hamdan malam tadi.“Pilihan ini tidak wujud. PAS berpegang pada dasar Umno, PAS dan Bersatu hendaklah bersama.”Menurut Annuar, pendirian PAS ini disampaikan semasa mesyuarat MN Rabu lalu.Pada PRU14 lalu, pertembungan tiga penjuru antara BN, PAS dan Pakatan Harapan (PH) menyebabkan gabungan dipimpin Dr Mahathir Mohamad pada ketika itu berjaya merampas Putrajaya.Ini menyebabkan kedua-dua parti Melayu yang sudah bermusuh sekian lama itu berbincang dan bekerjasama.“Dalam kajian kita, Umno dan PAS ada kekuatan sendiri dan memang boleh menang (dalam PRU akan datang).Kerjasama antara Umno dan PAS berjaya membuahkan kemenangan di beberapa Pilihan Raya Kecil selepas PRU14.Akhirnya, Umno dan memeterai kerjasama dalam MN pada September 2019.Dalam wawancara malam tadi Annuar mengatakan naratif Umno tidak mendapat layanan dan penghormatan sewajarnya sebagai parti terbesar dalam gabungan Perikatan Nasional (PN) adalah rekaan semata-mata.“Itu cerita rekaan…Separuh daripada Kabinet adalah (daripada) BN…Apa benda yang kita buat dalam kerajaan kita boleh buat, dan kita boleh ambil tanggungjawab.“Tapi mengapa nak reka cerita kita tak dilayan dengan baik?” soalnya.Annuar berkata, Umno sudah bersetuju menerima struktur Kabinet ditubuhkan Perdana Menteri Muhyiddin Yassin ketika menyertai kerajaan pada Mac.Beliau yang juga setiausaha agung MN turut menyifatkan Umno terperangkap dalam “superiority complex”, dan terlupa bahawa parti itu disingkirkan pada PRU14 lalu.Katanya, keputusan untuk bekerjasama dengan Bersatu adalah keputusan bersama Umno, dalam usaha untuk mengalahkan presiden PKR Anwar Ibrahim dan DAP.Berhubung jawatan timbalan perdana menteri, Annuar berkata Umno harus jelas sama ada tuntutan itu dibuat mewakili parti atau untuk kepentingan individu tertentu.“Soalnya, apakah Umno mahu Muhyiddin mungkir janji untuk tidak melantik pemimpin yang berdepan tuduhan rasuah di mahkamah dalam kerajaan, atau apakah ia mahu mengabaikan pendirian presiden Ahmad Zahid Hamidi untuk membersihkan namanya di mahkamah.“Kalau tak mahu semua itu, bagi tahulah demikian,” katanya.


Kumpulan hak asasi kecam KDN 'tidak peduli' permohonan kerakyatan kanak-kanak terbiar

Kumpulan hak asasi manusia Lawyers for Liberty (LFL) mengambil tindakan undang-undang terhadap Kementerian Dalam Negeri (KDN) hari ini kerana gagal mematuhi keputusan Mahkamah Persekutuan berkaitan kewarganegaraan kanak-kanak terbiar, mengatakan permohonan kanak-kanak tanpa kerakyatan tidak diendahkan oleh Jabatan Pendaftaran Negara (JPN).
Pengarah LFL Zaid Malek berkata kerajaan membisu dalam banyak permohonan untuk mendapatkan kewarganegaraan walaupun Mahkamah Persekutuan memutuskan bahawa anak-anak terbiar dan tanpa kerakyatan berhak menjadi warganegara Malaysia.
“Realitinya di sini, di sebalik perkataan yang jelas dalam kes Persekutuan pada 2021, ahli keluarga dan individu yang dianggap terbiar masih berdepan masalah untuk mendapatkan kerakyatan kerana kedegilan pegawai JPN.
“Mereka enggan menerima keputusan Mahkamah Persekutuan berhubung perkara itu,” katanya pada sidang media di Petaling Jaya.
Pada 2021, Mahkamah Persekutuan memberikan kewarganegaraan kepada seorang remaja berusia 17 tahun yang dilahirkan di hospital tempatan yang menjadi anak angkat oleh pasangan tempatan.
Zaid menggesa kerajaan dan Kementerian Dalam Negeri menyelesaikan isu permohonan kerakyatan yang tergantung, sambil mendakwa JPN kekal bersikap acuh tak acuh dengan keputusan mahkamah pada 2021.
"Permohonan kewarganegaraan di bawah kuasa menteri.
“Menteri yang ada kuasa untuk luluskan atau tidak luluskan.
“Mereka berhak mendapat kewarganegaraan, jadi apa isunya di sini?"
Beliau berkata, dalam beberapa kes, JPN memberitahu pemohon untuk pergi ke mahkamah bagi mendapatkan perintah mereka sendiri.
“Bila kita minta SOP mereka, JPN kata itu urusan dalaman. Pegawai mengarahkan individu mengambil Borang 15 iaitu permohonan kerakyatan.
“Kita perlu membezakan antara permohonan dan kewarganegaraan sebagai hak,” tambahnya.
"Tidak perlu memohon, tidak perlu kelulusan daripada menteri dalam negeri. Mereka berhak mendapat kerakyatan mengikut Perlembagaan Persekutuan."


Pakar automotif jelaskan siapa terima faedah insentif kenderaan elektrik

Pengumuman kerajaan pada Belanjawan 2022 mengenai pemberian insentif bagi pemilikan kenderaan elektrik (EV) tidak bermaksud harga kenderaan itu akan menjadi murah dan mampu dibeli oleh semua golongan, kata pakar.Mereka berkata, walaupun harganya menyaksikan penurunan, namun ia masih mencecah harga sehingga ratusan ribu ringgit, menjadikan ia hanya sesuai dibeli golongan berpendapatan tinggi.Menjelaskan perkara itu, beberapa pakar automotif berkata, niat kerajaan mengumumkan insentif itu adalah untuk membantu pemain industri meningkatkan jualan selepas berdepan kesukaran untuk merancakkan jualan EV di Malaysia.Penganalisis automotif, Chips Yap, berkata penghasilan EV menelan kos perbelanjaan yang tinggi kerana ia merupakan teknologi baru berbanding teknologi enjin pembakaran.Malah, katanya, syarikat pengeluar kereta membelanjakan sehingga berbilion ringgit dalam penyelidikan dan pembangunan (R&D) untuk memperkenalkan teknologi itu dan kini mereka masih belum berjaya mengutip modal pelaburan tersebut.“Ia tidak sama seperti kereta enjin pembakaran yang mana teknologinya sudah ‘matang’ kerana dibangunkan sejak lebih 100 tahun,” kata Yap yang juga pengarah urusan Kumpulan PISTON.MY kepada MalaysiaNow.“Oleh itu, syarikat pengeluar memerlukan bantuan dari kerajaan untuk bantu memudahkan urusan jualan EV terutama pada peringkat awal ini, membolehkan ia dijual pada harga yang lebih murah menerusi pelbagai insentif.”Pada pembentangan Belanjawan 2022 pada Oktober lalu, kerajaan bercadang memberikan pengecualian sepenuhnya ke atas duti import, duti eksais dan cukai jualan bagi EV serta pengecualian cukai jalan sehingga 100 peratus.Di samping itu, pelepasan cukai pendapatan individu sehingga RM2,500 turut diberikan ke atas kos pembelian dan pemasangan, sewaan dan sewa beli kemudahan serta bayaran yuran langganan kemudahan pengecasan EV.Yap berkata, walaupun dengan pengecualian cukai itu, harga EV tidaklah seperti yang disangka ramai.Katanya, indikasi pertama ialah jangkaan harga Hyundai Kona Electric yang akan mula dijual pada November.“Walaupun syarikat itu menyatakan harganya akan kurang daripada RM150,000, tetapi kemungkinan besar harganya akan kekal di paras itu selepas dicampur dengan insurans.“Dengan harga itu, ia masih tidak cukup rendah. Jika matlamatnya adalah untuk mempopularkan EV dalam kalangan rakyat Malaysia, maka harganya perlu setaraf sekurang-kurangnya model Toyota Vios atau Honda City,” tambahnya.Susulan pengumuman oleh Menteri Kewangan Tengku Zafrul Aziz, terdapat juga maklum balas daripada beberapa pihak yang tidak berpuas hati kerana merasakan langkah pemberian insentif itu hanya menguntungkan golongan “kayangan”.Menjawab kritikan tersebut, penganalisis automotif, Hezeri Samsuri, berkata agak mustahil untuk syarikat pengeluar EV menawarkan harga serendah kenderaan berharga mampu milik kerana akan mendatangkan kerugian besar.Katanya, tidak masuk akal untuk syarikat menawarkan produk yang hanya akan merugikan mereka, justeru, pengeluar kereta selaku “penjual” perlu mengambil kira margin keuntungan sebelum menawarkan sebarang produk di pasaran.“EV adalah satu teknologi baru dan ia menggunakan bahan-bahan ‘eksotik’. Pada permulaan harganya memang tinggi, tetapi bila permintaan bertambah, harganya akan jadi lebih mampu milik.“Cuma buat masa sekarang di Malaysia, ia lebih menarik kepada golongan T20 dan mereka yang mahukan satu kelainan kerana tida ada sebab kukuh untuk bertukar kepada EV,” katanya kepada MalaysiaNow.Bagaimanapun, beliau berkata, masih ada jalan untuk golongan berpendapatan sederana (M40) untuk membeli EV pada harga lingkungan RM40,000 tetapi ia hanya EV kategori terpakai.“Selagi tidak ada undang-undang ketat yang menghukum kenderaan yang mengeluarkan asap dan selagi harga bahan api masih rendah, EV di Malaysia akan kekal sebagai kenderaan gaya hidup,” tambahnya.


Bekas ahli Parlimen India ditembak mati secara langsung di TV ketika dalam tahanan polis

Seorang bekas ahli Parlimen India yang disabitkan dengan kesalahan menculik ditembak mati bersama abangnya ketika siaran langsung di televisyen pada Sabtu.
Pembunuhan itu berlaku sewaktu polis mengiringi mereka untuk menjalani pemeriksaan kesihatan.
Rakaman siaran langsung pembunuhan itu dikongsi di seluruh saluran penyiaran dan media sosial.
Seorang lelaki bersenjata dilihat memaut bahu polis sebelum mengacukan pistol ke arah bekas ahli parlimen, Atiq Ahmed.
Abangnya, Ashraf Ahmed, ditembak sejurus selepas itu.
Dalam rakaman lain, yang dirakam oleh rakan kongsi Reuters ANI, seorang lelaki bersenjata dilihat menembak berkali-kali ke arah mayat abangnya ketika mereka terbaring.
Kedua-dua mangsa maut di tempat kejadian, manakala polis dengan pantas menahan tiga lelaki yang disyaki melakukan pembunuhan itu.
Laporan media mengatakan penyerang menyamar sebagai wartawan. Seorang menyerah diri serta-merta selepas tembakan, manakala pegawai berjaya menangkap dua lagi suspek.
Mereka adalah antara sekumpulan wartawan yang berkumpul ketika dua beradik itu, yang didakwa sebagai raja dalam sebuah pertubuhan jenayah tempatan, dibawa dari sebuah hospital di bandar Prayagraj, utara Uttar Pradesh pada petang Sabtu.
Selepas melakukan pembunuhan itu, suspek lelaki bersenjata menjerit nyanyian agama Hindu.
Seorang anggota polis cedera semasa serangan itu.
Kerajaan Uttar Pradesh melarang perhimpunan lebih empat orang di seluruh negeri kerana bimbang kemungkinan berlaku pergolakan susulan pembunuhan itu.
“Kerajaan negeri mengenakan perintah sekatan selepas pembunuhan Atiq Ahmed dan Ashraf Ahmed yang merupakan ahli mafia terbesar yang terlibat dalam rampasan tanah dan beberapa kes pembunuhan,” kata seorang pegawai kanan polis.
"Kami tidak mahu sebarang bentuk protes tercetus," kata pegawai itu dengan syarat tidak mahu namanya disiarkan kerana beliau tidak diberi kuasa untuk bercakap kepada media.
Kerajaan negeri, yang dikawal oleh parti nasionalis Hindu pimpinan Perdana Menteri Narendra Modi, telah mengarahkan siasatan kehakiman terhadap pembunuhan itu.
Minggu lalu polis menembak mati anak lelaki Atiq Ahmed di bandar Jhansi. Dia dikehendaki polis berhubung kes pembunuhan yang sedang disiasat sebagai sebahagian daripada tindakan kejam terhadap kumpulan mafia yang beroperasi di Uttar Pradesh.
Anggota polis di Uttar Pradesh telah membunuh lebih 180 individu yang disyaki penjenayah dalam tempoh enam tahun lalu.
Ketua parti pembangkang Samajwadi, berkata pembunuhan bekas anggota partinya sewaktu dalam tahanan polis menunjukkan kegagalan Parti Bharatiya Janata yang memerintah membawa undang-undang dan ketenteraman ke Uttar Pradesh.
“Apabila seseorang boleh terbunuh dalam tembakan secara rambang di tengah-tengah kawalan keselamatan polis, maka bagaimana pula dengan keselamatan orang awam,” tulis Akhilesh Yadav dari Samajwadi di Twitter.
Sebelum kalah dalam pilihan raya pada 2014, Ahmed pernah menjadi ahli Parlimen di bawah parti Samajwadi, dan kemudian menyertai parti Apna Dal.